Cefnogi Lles Disgyblion | Cyngor Sir Ddinbych\nEich CyngorStrategaethau, cynlluniau a pholisïauAddysg ac ysgolionGwybodaeth ar gyfer ysgolionCefnogi Lles Disgyblion\nMae cynlluniau i helpu disgyblion sydd angen cymorth ychwanegol i wella eu lles.\nCliciwch ar destun isod i ddarganfod beth yw’r cynlluniau hyn a phwy all helpu.\nCyfrifoldeb pob ysgol yw gwirio cynnwys, ansawdd ac effeithiolrwydd y cynlluniau neu’r sefydliad sy’n dod i gynnal sesiynau mewn ysgol.\nMae Amser Cylch yn ddull cyfan a ddefnyddir ar gyfer lleoliadau blynyddoedd cynnar, ysgolion cynradd ac uwchradd i wella sgiliau cymdeithasol a pherthnasau cadarnhaol, annog ymddygiad cadarnhaol ac ethos gofalgar a pharchus. Mae'n helpu plant i ddatblygu eu hunan-barch a hunan-hyder..\nGrŵp oedran targed\nCysylltwch â’ch Seicolegydd Addysg Ysgol i gael rhagor o wybodaeth\nGall Gwasanaeth Seicoleg Addysg hyfforddi staff addysgu a staff cefnogi mewn ysgolion.\nMae Early Bird Plus yn rhaglen cefnogi rhieni a gofalwyr, gan gynnig cyngor ac arweiniad ar strategaethau a dulliau ar gyfer delio â phlant ifanc awtistig.\nRhieni plant rhwng 4 ac 8 oed\nCwrs rhiant chwe sesiwn i helpu i hyrwyddo iechyd meddwl da mewn plant ag awtistiaeth. Mae Meddwl Iach wedi cael ei ddatblygu mewn ymateb i dystiolaeth ddiweddar oedd yn dangos bod canran uchel o blant awtistig mewn perygl o broblemau iechyd yn ystod llencyndod ac oedolaeth, a nod y rhaglen yw lleihau'r risgiau hyn.\nRhieni disgyblion ysgol gynradd neu ddisgyblion uwchradd blwyddyn 7\nY raddfa 5 pwynt anhygoel\nGall y Gwasanaeth Seicoleg Addysg yn hyfforddi staff am y raddfa 5 pwynt a ffyrdd o’i defnyddio yn yr ysgol.\nGall y Gwasanaeth Seicoleg Addysg yn hyfforddi staff am y cyflwyniad i reoli ymddygiad cadarnhaol a canfod y diben o ymddygiadau.\nYmwybyddiaeth a strategaethau Anhwylderau yn y Sbectrwm Awtistig\nCodi ymwybyddiaeth o awtistiaeth a strategaethau i gefnogi anawsterau cymdeithasol a chyfathrebu.\nGall y Gwasanaeth Seicoleg Addysg yn hyfforddi staff am ymwybyddiaeth gwrth-fwlio.\nYr hyn a olygwn gyda gwydnwch. Y ffactorau amddiffynnol i fod yn wydn. Elfennau allweddol gwydnwch. Sut i adeiladu gwydnwch mewn staff a disgyblion.\nUn Pwynt Mynediad (SPOA) Gwasanaeth Iechyd Meddwl Plant a'r Glasoed (CAMHS)\nMae un pwynt mynediad CAMHS ar gael i bob gweithiwr proffesiynol sy'n gweithio gyda phlant a phobl ifanc ar draws Sir Ddinbych. Mae SPOA yn rhoi mynediad uniongyrchol i glinigwyr CAMHS roi cyngor, cefnogaeth, atgyfeiriad a chymryd atgyfeiriadau ffôn ar gyfer ymgynghoriadau ac Asesiadau Iechyd Meddwl.\nPob gweithiwr proffesiynol sy'n gweithio gyda phlant a phobl ifanc ar draws Sir Ddinbych..\n01745 448670 Dydd Llun i Dydd Gwner 9-5\nDarpariaeth grwpiau bach i ddatblygu llythrennedd emosiynol a hunan-gysyniad / hunan-barch.\nCyfnod Allweddol 2, er fe all fod yn addas ar gyfer disgyblion iau a hŷn\nSesiynau rheoli dicter i grŵp bach. Mae staff yr ysgol yn cael eu hyfforddi i gyflwyno'r rhaglen hon.\nSesiynau grŵp bach i hyrwyddo trafodaeth o amgylch iechyd a lles emosiynol, gan gynnwys llythrennedd emosiynol. Mae staff yr ysgol yn cael eu hyfforddi i gyflwyno'r rhaglen hon.\nSesiynau 1: 1 i ddatblygu a darganfod iechyd a lles emosiynol disgyblion ac i archwilio materion sylfaenol. Mae Ymddiriedolaeth HOPE Mountain yn hyfforddi staff yr ysgol i ddarparu'r cymorth hwn.\nSesiynau Galw Heibio ASC\n3 i 19 oed\nMae Bibliotherapi yn darparu amrywiaeth o lyfrau i gynorthwyo a hysbysu rhieni/oedolion o wahanol faterion lles emosiynol megis bwlio, dicter, galar a cholled ac ati. Mae setiau o 30 o lyfrau wedi cael eu darparu i bob ysgol uwchradd yn Sir Ddinbych. Mae'r llyfrau hyn i fod yn hygyrch i bob aelod o staff sy'n darparu cefnogaeth i rieni. Gall y llyfrau hefyd gael eu defnyddio gyda phobl ifanc fel rhan o gyflwyno’r cwricwlwm. Mae dwy set o lyfrau ym mhob llyfrgell yn Sir Ddinbych ac mae ystadegau yn cael eu casglu yn rheolaidd ar ba mor aml y cânt eu defnyddio.\nYr holl rieni a gweithwyr proffesiynol sy'n gweithio gyda theuluoedd\nSophie Gorst Rheolwr Tîm CAMHS, Trish Lloyd Ymarferydd CAMHS 01745 448670\nMae hwyluswyr Ffrindiau am Oes wedi cael eu hyfforddi ym mhob ysgol uwchradd ar draws Sir Ddinbych. Trefnir i’w gyflwyno ar gyfer ysgolion cynradd. Mae Ffrindiau am Oes yn rhaglen gwaith grŵp 10 i 12 wythnos yn seiliedig ar ddull gwybyddol ymddygiadol i ddatblygu sgiliau gyda phobl ifanc sy'n profi pryder a hwyliau isel ysgafn.\nMae Tymhorau Twf yn ymyriad sy'n seiliedig ar grŵp ar gyfer plant a phobl ifanc sydd wedi profi colled sylweddol yn eu bywydau, fel arfer trwy farwolaeth, ysgariad neu berthynas yn chwalu.\nPlant a phobl ifanc sydd wedi profi colled a galar ar draws ysgolion cynradd ac uwchradd.\nMae Teuluoedd yn Gyntaf all gefnogi eich teulu yn ystod cyfnod anodd gweithio i sicrhau bod pob angen yn cael eu diwallu mewn modd cydlynol (dull Tîm o Amgylch y Teulu).\nPlant a pobl ifanc hyd at 25 oed\nCael gwybod sut i gysylltu a gwneud atgyfeiriad i Teuluoedd yn Gyntaf\nCamddefnyddio Sylweddau Cefnogaeth Un i Un\nCefnogaeth 1-i-1 i ddisgyblion sy’n ymwneud â chamddefnyddio sylweddau. Yn cynnwys ymyriad dwys 5 diwrnod ar gyfer achosion o gamddefnyddio sylweddau mewn ysgolion uwchradd ac arbennig.\nCyfle Barnardo’s - Gwasanaeth Camddefnyddio Sylweddau Plant a Phobl Ifanc - 01745 360084\nCefnogaeth Hidden Harm ar gyfer disgyblion sydd â rhieni’n camddefnyddio sylweddau. Mae'r rhaglen yn darparu cefnogaeth emosiynol yn ogystal ag adeiladu hunan-barch, hyder a gwydnwch.\nUwchradd, er gall y gwasanaeth weithio gyda phlant oedran cynradd os yw brawd neu chwaer hŷn hefyd yn cael eu hatgyfeirio.\nCyfle Barnardo’s - Gwasanaeth Camddefnyddio Sylweddau Plant a Phobl - 01745 360084\nCamddefnyddio Sylweddau - hyfforddiant i staff yr ysgol\nHyfforddiant ymwybyddiaeth o sylweddau sylfaenol ar gyfer holl staff yr ysgol.\nPaula Roberts, Cydlynydd Ysgolion Iach - paula.roberts@denbighshire.gov.uk\nMae Families Matter 2 yn rhoi cefnogaeth i rieni sy'n camddefnyddio sylweddau i archwilio effaith hyn ar eu plant, gyda nhw. Mae'r gwasanaeth hefyd yn rhedeg y grŵp Paretn Factor i gefnogi rhieni yn y sefyllfa hon.\nMae JustB SmokeFree yn rhaglen atal ysmygu mewn ysgolion ar gyfer myfyrwyr Blwyddyn 8 er mwyn eu galluogi i drafod y risgiau o ysmygu a’r manteision o fod yn ddi-fwg. Ei nod yw adeiladu cymuned o bobl ifanc sydd yn wybodus am dactegau’r diwydiant tybaco a’u grymuso i hysbysu eraill. Mae Iechyd Cyhoeddus Cymru yn gweithio gydag ysgolion a dargedwyd ar draws Cymru. Mae grŵp o fyfyrwyr dylanwadol blwyddyn 8 (Llysgenhadon) yn cael eu recriwtio o bob ysgol sy'n cymryd rhan. Yna, maent yn mynychu cwrs hyfforddi dau ddiwrnod sy'n ymdrin ag ystod eang o faterion a phynciau sy'n gysylltiedig ag ysmygu. Mae'r bobl ifanc yn cael eu cefnogi gan ap a gynlluniwyd yn arbennig ar y rhyngrwyd, sy'n eu helpu i ledaenu negeseuon a chofnodi eu sgyrsiau di-fwg gyda'u ffrindiau. Ar ddiwedd y rhaglen, mae’r bobl ifanc yn dod yn Llysgenhadon JustB Smoke Free.\nRhaglenni addysg rhyw a pherthnasoedd wedi’u teilwra i grwpiau o bobl ifanc diamddiffyn mewn ysgolion.\nDan 25 oed - cynradd, uwchradd, AB/AU\nGrwpiau a chefnogaeth ar gyfer pobl ifanc lesbiaid, hoyw, deurywiol a thrawsrywiol, a'r rhai sy’n cwestiynu eu cyfeiriadedd rhywiol neu hunaniaeth o ran rhyw. Gall VIVA ddarparu cefnogaeth uniongyrchol i bobl ifanc a'u teuluoedd/gofalwyr, drwy gyfarfodydd un-i-un ac allgymorth. Gweithdai a rhaglenni cefnogi cwricwlwm ar gyfer ysgolion a cholegau i hyrwyddo cydraddoldeb a chynhwysiant, codi ymwybyddiaeth a dathlu amrywiaeth. Gwaith grŵp a mannau croesawgar, diogel i bobl ifanc. Cyfleoedd addysg anffurfiol, cefnogaeth gan gyfoedion a gweithwyr ieuenctid. Mae VIVA yn cynnig cyfleoedd i bobl ifanc gynyddu gwybodaeth a sgiliau, gwella hunan-barch, lles a hunan-hyder, a lleihau teimladau o unigedd, sy'n cefnogi cynnal perthnasoedd teulu a phersonol iach.\nUwchradd, cefnogaeth a chyngor ar gael i ysgolion cynradd hefyd.\nMentrau Lles - Ysgolion


Mae wardiau rhithwir yn cynnig gofal ymarferol yn nes at adref - Bwrdd lechyd Prifysgol Bae Abertawe\n› Mae wardiau rhithwir yn cynnig gofal ymarferol yn nes at adref\nMae wardiau rhithwir yn cynnig gofal ymarferol yn nes at adref\nMae cleifion ym Mae Abertawe yn elwa o wasanaeth newydd sy'n caniatáu iddynt dderbyn y gofal sydd ei angen arnynt gartref, gan osgoi derbyniadau i'r ysbyty.\nMae 'ward rithwir' yn darparu cymorth cofleidiol yn y gymuned i bobl ag anghenion meddygol a chymdeithasol cymhleth.\nYn wahanol i ward draddodiadol sy'n cynnwys gwelyau mewn ysbyty corfforol, mae gwelyau'r cleifion eu hunain yn dod yn rhan o ward rithwir.\nMae gofal cleifion yn parhau i fod yn ymarferol, ond fe'i rhoddir yng nghysur eu cartrefi eu hunain yn lle ysbyty.\nRhan rithiol o ward rithwir yw'r ffordd y mae timau amlddisgyblaethol o weithwyr iechyd a gofal proffesiynol yn cynllunio gofal pob claf, gan ddefnyddio technoleg ddigidol i'w helpu i gwrdd.\nYn y llun: Arweinydd Clwstwr Castell-nedd a meddyg teulu ward rithwir Dr Deborah Burge-Jones, rheolwr clinigol ward rithwir Clwstwr Castell-nedd Samantha Roberts, therapydd galwedigaethol Aimee Collier-Rees, ymarferydd cynorthwyol Kimberley Tench\nMae'r cymorth hwn yn sicrhau y gellir rhoi gofal priodol yng nghartref y claf ei hun, gan osgoi derbyniadau diangen i'r ysbyty. Mae hefyd yn golygu y gall rhai cleifion sydd yn yr ysbyty fynd adref yn gyflymach. Mae wardiau rhithwir hefyd yn helpu i gadw cleifion yn iach yn eu cartrefi am gyfnod hwy, gan ohirio'r angen i fynd i'r ysbyty.\nMae’r timau amlddisgyblaethol (MDTs - multi-disciplinary teams) yn dod ag ystod eang o weithwyr gofal iechyd proffesiynol ynghyd sy’n cynnwys meddygon teulu, staff ysbytai, therapyddion, timau nyrsio, fferyllwyr, gwasanaethau cymdeithasol a chydweithwyr yn y trydydd sector (gwirfoddol).\nGallant gefnogi cleifion ag anghenion cymhleth neu luosog, sydd â hanes o gwympo, derbyniadau aml neu reolaidd i'r ysbyty, cyflyrau cronig heb eu rheoli neu anghenion iechyd a gofal cymdeithasol.\nMae wardiau rhithwir ar gael ar hyn o bryd mewn pedwar clwstwr gofal sylfaenol ar draws y bwrdd iechyd; Iechyd y Bae a Chwmtawe yn ardal Abertawe, a Chwm Nedd a Chymoedd Uchaf yn ardal Castell-nedd Port Talbot. (Mae clystyrau yn grwpiau o bractisau meddygon teulu a darparwyr gofal sylfaenol eraill sy’n cydweithio i gynnig gwasanaethau ehangach.)\nMae Michelle Williams, o Bontardawe, a’i theulu wedi cael profiad uniongyrchol o sut y gall y ward rithiol ddarparu cymorth ychwanegol gartref.\nRoedd ei thad, Lynn Mainwaring, sydd â dementia, wedi bod yn cwympo yn ystod y misoedd diwethaf ac roedd staff o'r ward rithwir yn gallu cynnig eu cymorth ar ôl iddo gael ei atgyfeirio gan ei bractis meddyg teulu.\n“Bu farw ein mam ym mis Rhagfyr felly mae fy chwiorydd a minnau wedi bod yn mynd draw i ofalu am ein tad,” dywedodd Michelle, 52 oed.\n“Mae wedi bod yn ansefydlog iawn ar ei draed ac yn cwympo llawer. Mae wedi dod yn fwy amlwg ers mis Rhagfyr gan ein bod wedi bod yn edrych ar ei ôl yn llawer mwy.\n“Mae wedi bod yn cael llawer o brofion felly rydyn ni wedi bod yn ôl ac ymlaen at y meddygon yn ddiweddar.\n“Tra ein bod ni wedi bod yn aros am y canlyniadau, rydyn ni wedi cael llawer o staff o’r ward rithwir yn dod i’r tŷ.\n“Mae nyrsys wedi dod i wirio ei bwysedd gwaed a’i feddyginiaeth, rhai ohonynt wedi’u newid rhag ofn bod hynny wedi bod yn ei wneud yn ansefydlog, a therapydd galwedigaethol a helpodd i osod canllawiau ymhlith pethau eraill.\n“Maen nhw hyd yn oed yn bwriadu ei helpu i osod cawod cerdded i mewn gartref.”\nMae ymrwymiadau teuluol diweddar wedi golygu bod Mr Mainwaring, 77 oed, wedi derbyn gofal yn Ysbyty Cymunedol Ystradgynlais, yn dilyn ymyrraeth gan ward rithiol Clwstwr y Cymoedd Uchaf er mwyn osgoi iddo orfod gofalu amdano’i hun dros dro.\nYchwanegodd Michelle: “Mae ein tad bellach wedi cael gweithiwr cymdeithasol ac mae’r staff yn gweithio i weld beth arall y gellir ei wneud i’w helpu.\n“Rydym wedi gweld bod y ward rithwir yn ddefnyddiol iawn ac mae’r staff wedi rhoi llawer o wybodaeth i ni ac wedi dweud wrthym beth y gallwn ei wneud i helpu ein tad wrth symud ymlaen.”\nDywedodd Cheryl Griffiths, rheolwr clinigol ward rithwir Clwstwr y Cymoedd Uchaf:\n“O’r atgyfeiriad cychwynnol, roedd tîm amlddisgyblaethol y ward rithwir yn ymwneud â’r therapydd galwedigaethol, y fferyllwyr a’r timau nyrsio yn ymweld i gwblhau asesiadau priodol ac amserol.\n“Gyda mewnbwn gan ein geriatregydd rhith-ward, arweinydd meddygon teulu a chynrychiolwyr o’r sector gwirfoddol, roeddem yn gallu darparu cymorth cofleidiol i’r claf a’r teulu, gan leddfu eu pryderon.\n“Mae cydlynu’r tîm a’r gefnogaeth sydd ynghlwm yn hanfodol a rhan o fy rôl yw rhoi adborth a bod yn bwynt cyswllt i’r teulu pe bai ganddynt bryderon.\n“Rwy’n credu bod cael y cysylltiad a’r gefnogaeth honno ar ddiwedd y ffôn wedi gwneud y profiad hwn yn un cadarnhaol ac wedi gwella’r gofal i’r claf hwn.”\nCyflwynodd Clwstwr Castell-nedd ei ward rithwir ar ddechrau’r pandemig, ym mis Mai 2020, ac ers hynny llwyddodd y gwasanaeth i atal derbyniadau lluosog i’r ysbyty.\nYn y llun: Dr Burge-Jones (chwith) gyda rhai o dîm ward rhithwir Clwstwr Castell-nedd\nDywedodd Dr Deborah Burge-Jones, arweinydd Clwstwr Castell-nedd ac un o feddygon teulu’r ward rithwir: “Dechreuodd gyda dim ond ein meddygon teulu, nyrsys ardal, y tîm adnoddau cymunedol, a staff gofal lliniarol ac yn araf bach roedd mwy a mwy o staff yn ymuno â ni gan ei fod wedi bod yn fuddiol iawn gallu cael y trafodaethau amlddisgyblaethol hynny.\n“Buddsoddodd y bwrdd iechyd yn helaeth mewn wardiau rhithwir y llynedd a alluogodd ni i dyfu ein tîm a’n gwasanaeth ymroddedig i sicrhau bod gennym yr adnoddau sydd eu hangen i gael effaith wirioneddol ar ofal cleifion.\n“Rydym wedi llwyddo i atal cryn nifer o dderbyniadau ysbyty y gellir eu hosgoi o fewn y ddwy flynedd ddiwethaf.\n“Mae hyn yn rhywbeth rydyn ni’n wirioneddol falch ohono oherwydd gallwn weld y budd i’n cleifion.”\nNid yn unig y mae wardiau rhithwir yn gofalu am bobl gartref, maent hefyd yn helpu i'w symud allan o'r ysbyty yn gynt trwy drefnu'r gofal mwyaf priodol ar gyfer pob unigolyn.\nGall staff argymell bod rhai cleifion yn ymuno â'r ward rithwir fel y gellir eu monitro'n agos i helpu i atal damweiniau neu ddirywiad mewn iechyd.\n“Mae'n ymwneud ag atal yn hytrach nag ymateb yn unig pan fydd rhywbeth yn mynd o'i le,” ychwanegodd Dr Burge-Jones.\n“Mewn gwirionedd gall cael y cymorth hwnnw yn ei le cyn i’r sefyllfa gyrraedd pwynt o argyfwng helpu i atal pethau rhag gwaethygu, nid yn unig i’r claf ond i’w deulu hefyd.\n“Rydym yn ceisio atal pobl rhag mynd i’r ysbyty a’u helpu i gadw mor iach ac iach ag y gallwn gartref.\n“O ran helpu i gael pobl allan o’r ysbyty, rydym yn ystyried pa gymorth y gallwn ei gynnig i’w galluogi i ddod allan ychydig yn gynt ac yn ddiogel.”\nMae Jacqueline Breen, o Lansawel, yn un claf yn unig sydd wedi cael cymorth gan y ward rithwir ar ôl gadael yr ysbyty yn ddiweddar.\nRoedd Mrs Breen, 80 oed, wedi bod yn yr ysbyty am tua thri mis gydag amheuaeth o sepsis ac yn anffodus dioddefodd strôc yn ystod y cyfnod hwnnw.\nAr ôl dychwelyd adref gyda phecyn gofal yn ei le, roedd ei theulu’n ei chael hi’n gynyddol anodd gofalu amdani ar eu pen eu hunain.\nDywedodd ei merch, Beverley Toms: “Pan ddaeth hi allan o'r ysbyty meddyliais 'sut ydw i'n mynd i ymdopi?' gan ei bod angen gofalwyr sawl gwaith y dydd.\n“Roedd fy ngŵr a minnau’n gofalu amdani ac ar ôl wythnos fe wnaethon ni sylwi pa mor anodd oedd hi.\n“Cysylltais â Dr Burge-Jones a soniodd am y ward rithwir a gofyn a hoffwn roi cynnig arni a dywedais ydw.\n“Fe wnaethon nhw anfon nyrs allan i ddod i asesu fy mam y diwrnod wedyn. Roeddwn yn falch iawn gyda'r gwasanaeth.\n“Ers hynny mae fy mam wedi cael ei throsglwyddo i gartref gofal.”\nDywedodd Dr Burge-Jones: “Roedd angen asesiad ac ymyrraeth bellach ar Mrs Breen yn ogystal â’r pecyn gofal sydd eisoes yn ei le.\n“Trwy gynnig y mewnbwn tîm amlddisgyblaethol targedig hwn gallwn asesu anghenion gofal iechyd cyfannol claf a helpu i ddarparu’r cynllun rheoli mwyaf priodol.”\nYchwanegodd Samantha Roberts, rheolwr clinigol ward rithwir Castell-nedd: “Cysylltodd merch Mrs Breen â’i Meddyg Teulu oherwydd ei bod yn teimlo bod ei mam yn wael a’i bod yn cael trafferth.\n“Cwblhawyd asesiad cychwynnol gyda Mrs Breen trwy’r ward rithwir a thrwy sgyrsiau gyda’r teulu, fe wnaethant amlygu eu bod yn teimlo y byddai’n fwy buddiol a diogel pe bai eu mam yn cael cynnig lleoliad cartref gofal.\n“Trwy lwyfan y ward rithwir, roedd y nyrs yn gallu nodi’n gywir y gwasanaethau mwyaf priodol ar gyfer Mrs Breen. Arweiniodd hyn at Mrs Breen a’i theulu yn gallu dewis y lleoliad mwyaf addas ar ei chyfer, gyda chymorth gweithiwr cymdeithasol.\n“Fe wnaeth yr ymyriad hwn osgoi derbyniad i ysbyty a fyddai’n debygol o fod wedi arwain at arhosiad hir.”\nYn dilyn llwyddiant y gwaith o gyflwyno wardiau rhithwir o fewn y pedwar clwstwr presennol, mae cynlluniau ar waith i ehangu'r gwasanaeth i gynnwys clystyrau Afan, Iechyd y Bae, Llwchwr a Phenderi sy'n weddill yn y dyfodol.


Lefiticus 6 (BCN) - Bible Society\nLefiticus 6 BCN\n16:1 Hebraeg, 5:20. Dywedodd yr ARGLWYDD wrth Moses, 2“Os bydd unrhyw un yn pechu ac yn anffyddlon i'r ARGLWYDD oherwydd iddo dwyllo ei gymydog ynglŷn â rhywbeth a ymddiriedwyd iddo, neu a adawyd yn ei ofal, neu a ladratawyd, neu oherwydd iddo dreisio ei gymydog, 3neu oherwydd iddo ddarganfod peth a gollwyd, a thwyllo a thyngu'n dwyllodrus ynglŷn ag ef—yn wir, unrhyw un o'r pechodau a wneir gan bobl— 4pan fydd wedi pechu ac felly'n euog, dylai ddychwelyd yr hyn a ladrataodd neu a gymerodd trwy drais, neu'r hyn a ymddiriedwyd iddo, neu'r peth coll a ddarganfu, 5neu unrhyw beth y tyngodd yn dwyllodrus ynglŷn ag ef. Y mae i dalu'n llawn amdano, ac i ychwanegu pumed ran ato a'i roi i'r perchennog y diwrnod y bydd yn gwneud offrwm dros ei gamwedd. 6Y mae i ddod â hwrdd o'r praidd at yr ARGLWYDD6:6 TM yn ychwanegu at yr offeiriad. yn offrwm dros gamwedd, a hwnnw'n un di-nam ac o'r gwerth priodol. 7Yna bydd yr offeiriad yn gwneud cymod drosto gerbron yr ARGLWYDD, ac fe faddeuir iddo am unrhyw un o'r pethau a wnaeth i fod yn euog.”\n86:8 Hebraeg, 6:1. Dywedodd yr ARGLWYDD wrth Moses, 9“Gorchymyn i Aaron a'i feibion a dweud, ‘Dyma ddeddf y poethoffrwm: Y mae'r poethoffrwm i'w adael ar aelwyd yr allor trwy'r nos hyd y bore, a'r tân i'w gadw i losgi ar yr allor. 10Yna bydd yr offeiriad yn gwisgo'i wisgoedd lliain, a dillad isaf o liain agosaf at ei gorff, a bydd yn codi lludw'r poethoffrwm, a yswyd gan dân ar yr allor, ac yn ei roi wrth ymyl yr allor. 11Bydd yr offeiriad wedyn yn tynnu ei ddillad ac yn gwisgo dillad eraill, ac yn mynd â'r lludw y tu allan i'r gwersyll i le dihalog. 12Rhaid cadw'r tân i losgi ar yr allor; nid yw i ddiffodd. Y mae'r offeiriad i roi coed arni bob bore, gosod y poethoffrwm arni a llosgi braster yr heddoffrwm. 13Rhaid cadw'r tân i losgi'n barhaol ar yr allor; nid yw i ddiffodd.\n14“ ‘Dyma ddeddf y bwydoffrwm: Y mae meibion Aaron i ddod ag ef o flaen yr allor gerbron yr ARGLWYDD. 15Bydd offeiriad yn cymryd ohono ddyrnaid o beilliaid, ynghyd â'r olew a'r holl thus a fydd dros y bwydoffrwm, ac yn ei losgi'n gyfran goffa ar yr allor, yn arogl peraidd i'r ARGLWYDD. 16Bydd Aaron a'i feibion yn bwyta'r gweddill ohono, ond rhaid ei fwyta heb furum mewn lle sanctaidd; y maent i'w fwyta yng nghyntedd pabell y cyfarfod. 17Ni ddylid ei bobi â lefain; fe'i rhoddais iddynt yn gyfran o'u hoffrymau i mi trwy dân. Fel yr aberth dros bechod a'r offrwm dros gamwedd y mae'n gwbl sanctaidd. 18Caiff pob un o feibion Aaron ei fwyta, fel y deddfwyd am byth dros eich cenedlaethau ynglŷn â'r offrymau trwy dân i'r ARGLWYDD; fe sancteiddir pwy bynnag a'u cyffwrdd.’ ”\n19Dywedodd yr ARGLWYDD wrth Moses, 20“Dyma'r offrwm y mae Aaron a'i feibion i'w gyflwyno i'r ARGLWYDD ar y dydd yr eneinir ef: degfed ran o effa o beilliaid yn fwydoffrwm rheolaidd, hanner ohono yn y bore a hanner gyda'r nos. 21Bydd wedi ei baratoi ag olew ar radell; dewch ag ef wedi ei gymysgu a'i gyflwyno'n fwydoffrwm wedi ei dorri'n ddarnau, yn arogl peraidd i'r ARGLWYDD. 22Y mae i'w baratoi gan y mab sydd i ddilyn Aaron fel offeiriad eneiniog; llosgir ef yn llwyr i'r ARGLWYDD fel y deddfwyd am byth. 23Y mae pob bwydoffrwm gan offeiriad i'w losgi'n llwyr; ni ddylid ei fwyta.”\n24Dywedodd yr ARGLWYDD wrth Moses, “Dywed wrth Aaron a'i feibion, 25‘Dyma ddeddf yr aberth dros bechod: Y mae'r aberth dros bechod i'w ladd o flaen yr ARGLWYDD yn y lle y lleddir y poethoffrwm; bydd yn gwbl sanctaidd. 26Yr offeiriad a fydd yn ei gyflwyno'n aberth dros bechod fydd yn ei fwyta, a hynny mewn lle sanctaidd yng nghyntedd pabell y cyfarfod. 27Bydd unrhyw beth sy'n cyffwrdd â'r cig yn sanctaidd, ac os collir peth o'i waed ar wisg, rhaid ei golchi mewn lle sanctaidd. 28Rhaid torri'r llestr pridd y coginir y cig ynddo; ond os mewn llestr pres y coginir ef, rhaid ei sgwrio a'i olchi â dŵr. 29Caiff pob gwryw o blith yr offeiriaid ei fwyta; y mae'n gwbl sanctaidd. 30Ond ni ddylid bwyta unrhyw aberth dros bechod y dygir ei waed i babell y cyfarfod i wneud cymod yn y cysegr; rhaid ei losgi yn y tân.


Flippies: Esblygiad Technoleg Ganrif Oed | Martech Zone\nDydd Mercher, Mehefin 10, 2015 Douglas Karr\nLlyfrau fflip yw un o'r ffurfiau cynharaf o'r hyn y cyfeirir ato heddiw amlgyfrwng rhyngweithiol a chawsant eu patentio yn yr Unol Daleithiau ym 1882! Anfon Flippies fideo a logo, a byddant yn helpu i greu campwaith rhyngweithiol y maen nhw'n ei alw marchnata wedi'i bweru gan fawd. Yr archeb leiaf yw 2,500 o fflip-lyfrau - ond pa ffordd well o ddangos eich cynnyrch, gwasanaeth neu frand. Mae llyfrau fflip yn gwneud taflenni rhyngweithiol gwych o daflenni digwyddiadau neu roddion sioeau masnach.\nP'un a yw'n pistachios, Jeeps, Camerâu neu Tea Pots ... mae rhywbeth cŵl ac unigryw mewn gwirionedd am dechnoleg fflip-lyfrau i gael esboniad gweledol mewn darn â llaw o gyfryngau rhyngweithiol y gall rhywun fynd â nhw gyda nhw. Nid oes angen ategyn, lawrlwytho, na gosod ... dim ond paratoi eich bawd a mynd!\nTags: llyfr fflipllyfrau fflipfflipiauHanesamlgyfrwng rhyngweithiol


Cerddoriaeth Archives - Page 39 of 39 - Y Twll\nRadio Amgen, cyfweliad gyda Steffan Cravos\nMae’n annodd coelio fod yr orsaf weradio Radio Amgen wedi bod yn mynd ers bron i ddegawd erbyn hyn. Mae’r orsaf wedi darlledu dros 170 o sioeau ers 2001 – micsys o gerddoriaeth tanddaearol newydd gyda’r pwyslais ar hip hop, electroneg, drwm a bas, bwtlegs, tecno, swn a dyb. Mae pob un o’r sioeau hyn dal ar gael i wrando a lawrlwytho o radioamgen.com – ewch i’r archif am y rhestr llawn.\nDros y blynyddoedd mae Radio Amgen wedi datblygu a tyfu yn araf bach a heb ffwdan i fod yn drysor cenedlaethol (ymddiheuriadau i Stephen Fry). Mae bodolaeth parhaol yr orsaf yn arbennig o bwysig nid yn unig yng nghyd destun tirlun cerddorol ‘mainstream’ Cymru, ond hefyd y ‘Sîn Roc Gymraeg’, byd mewnblyg lle mae bandiau ffync gwael yn gael eu cysidro yn ‘alternative’ a ‘edgy’. Heb swnio fel ormod o hipi, mae gwir angen presenoldeb fel Radio Amgen i herio’r sefydliadau hyn – mae bodolaeth yr orsaf yn cyfrannu’n enfawr tuag at amrywiaeth a iechyd ein diwylliant cerddorol.\nY dyn tu ol i Radio Amgen yw Steffan Cravos – yr un person a fu’n gyfrifol am chwyldroi/dyfeisio cerddoriaeth hip hop Cymraeg ar droad y ganrif gyda’r Tystion. Sioe gynta’r orsaf oedd mics gan DJ Lambchop (aka Cravos), a’r trac gynta un ar y sioe honno oedd y clasur tanddaearol Cymreig “Dwi’n Licio Dafydd Iwan” gan Gwallt Mawr Penri (aka Dyl Mei).\nSut ddechreuodd yr orsaf?\nSteffan Cravos: O ni’n rhedeg label o’r enw Fitamin Un ar y pryd ond doedd dim digon a arian da fi i rhyddau’r holl traciau oedd yn cael eu hanfon atai. Oedd Johnny R wedi cychwyn yr orsaf radio Cymraeg gyntaf ar y we cwpwl o flynyddoedd yn gynt (Radio D – gweler DVD Ankst ‘Crymi No.1′ am raglen ddogfen fer) a nath hwnna ysbrydoli fi i gychwyn Radio Amgen. Oedd e’n ffordd gwych o rhoi platfform i deunydd newydd yn gyflym ac ar lefel rhyngwladol. Outlet oedd Radio Amgen ar gyfer cerddoriaeth tanddaearol doedd ddim yn cael ei chwarae ar Radio Cymru.\nSut ddyliwn ni disgirifio RA? Radio we? Weradio? Gweradio?\nRadio rhydd annibynnol ag onest.\nDros y blynyddoedd mae’r orsaf wedi pledu allan nifer fawr o sioeau o fewn amser byr, a wedyn wedi cymryd saib am wythnosau neu fisoedd, neu blynyddoedd maith.\nDa ni yn ein pedwerydd cyfnod ond dros y blynyddoedd mae Radio Amgen wedi cymryd seibiant am wahanol rhesymau – diffyg amser, diffyg adnoddau, gan fwyaf. Ar y foment da ni’n rhoi sioe allan bob yn ail ddydd(ish) ac yn derbyn dros 6,000 ergyd y mis.\nPam nad yw sefydliadau fel y Cyngor Celfyddydau ayb yn cefnogi’r orsaf?\nDwi ddim eisiau pres gan y CCC. Well bod yn annibynnol.\nMae na elfen politicaidd gref i’r orsaf.\nDwi wedi bod yn ymwneud a gwleidyddiaeth radical ers i fi fod yn fy arddegau, felly mae’n siwr bod hwnna yn dod drosodd weithiau yn y sioeau, yn enwedig y rhai dwi’n greu. Dwi’n teimlo hefyd fod y cyfryngau Cymraeg yn llawer rhy geidwadol o rhan allbwn, felly ma angen platfform ar gyfer cerddoriaeth heriol a syniadau radical.\nFy hoff enw ar gyfer DJ gwadd yw ‘Athro Diflas Ffwc’ – neu efallai ‘DJ Dai Trotsky’.\nAthro Diflas oedd enw gwreiddiol Y Lladron. DJ Dai Trotski, ie fi oedd hwnna!\nMae Huw Stephens, ac eraill ar adegau, yn chwarae cerddoriaeth ‘tanddaearol’ ar Radio Cymru erbyn hyn. Ydi pethau wedi gwella?\nMae angen mwy. Pam ddim cael DJs i mewn a chwarae drwy’r nos (DJs go iawn hyny yw, nid radio DJs) – jyst miwsig, dim malu cachu!\nWeithiau mae’n teimlo mai Radio Amgen yw’r unig allbwn ar gyfer cerddoriaeth ‘gwahanol’ o Gymru. Be fysa’n digwydd i tirlun cerddorol Cymru petai’r orsaf yn dod i ben?\nSe ni’n gobeithio fase rhywun arall yn cychwyn rhywbeth tebyg… ond mae Radio Amgen yn mynd trwy gyfnodau o ddim gweithgaredd. da ni yn ein 4ydd neu 5ed cyfnod ar y foment. Da ni’n rhoi sioeau allan bob yn ail ddydd, ond wrth rheswm, nid cerddoriaeth o Gymru neu Gymraeg ydi ein darpariaeth, achos does dim digon ohono fe i gael. Fase ni’n dwli rhoi sioe dyb step Cymraeg allan – ond lle ma’r tracs? Does dim! Ma dyb step gyda ni ers 2004 fel genre newydd, ond neb yn ei gynhyrchu yn y ‘sîn gymraeg’\nOes rhaid i pobol o tu hwnt i Gymru wrando ar Radio Amgen er mwyn i ti cysidro’r gorsaf yn ‘llwyddiant’? Neu ydi hynny’n bonus?\nDim rili, ond ar ddiwedd y dydd, y we fyd ehang yw’r cyfrwng! Ma na agwedd shit yn bodoli os ti’n cael dy ‘dderbyn’ tu hwnt i Gymru (hynny yw yn Lloegr) bod ti wedi ‘llwyddo’. A dim ond wedyn bydd ti’n cael dy dderbyn yng Nghymru. Adolygiad yn yr NME – o woopie ffycin dooo – ti di ‘llwyddo’.\nMa miwsig yn gyfrwng rhywngwladol. Dwi’n gwrando ar gerddoriaeth mewn ieithoedd erill nad ydw i’n deall (ond falle fi sy’n od) a dwi’n siwr bod na mwy o bobl fel fi o gwmpas y glôb.\nSa well da fi ddarlledu Radio Amgen ar FM yn ogystal a’r we – hwnna fydd y sefyllfa ddelfrydol, a basa grandawyr rhyngwladol yn fonws wedyn.\nAwdur Geraint FfranconCofnodwyd ar 25 Ebrill 2010 28 Ebrill 2010 Categorïau Cerddoriaeth, Cyfryngau, RadioTagiau amgen, arbrofol, bwtlegs, drwm a bas, electroneg, hip hop, radio amgen, steffan cravos, swn, tecno1 Sylw ar Radio Amgen, cyfweliad gyda Steffan Cravos\nAnnibyniaeth Barn gan Y Jecsyn Ffeif a hen luniau Pesda Roc\nY Jecsyn Ffeif – Annibyniaeth Barn\nCRAI C004A, casét yn unig 1989.\n(Ar gael ar digidol nawr.)\nAelodau band: Gareth Sion, Les Morrison, Siôn Jones, John Doyle, Alan Edwards a Dylan “Squar” Edwards.\nDiolch Tony Naylor yn y Guardian am y dolen.\nAwdur Carl MorrisCofnodwyd ar 17 Ebrill 2010 17 Ebrill 2010 Categorïau CerddoriaethTagiau Pesda Roc, roc, Y Jecsyn Ffeif\nCyfweliad Gorwel Owen\nBu Gorwel Owen yn gyfrifol am rhai o’r recordiau mwya’ gwefreiddiol i ddod allan o Gymru yn ystod yr 80au, y 90au a’r 00au. Mae wedi cynhyrchu a chwarae ar glasuron fel ‘Mwng’ (Super Furry Animals), albyms Gorkys Zygotic Mynci, ac ar gyfer y grwpiau electroneg Eirin Peryglus a Plant Bach Ofnus. Fo oedd yn gyfrifol am redeg Recordiau Ofn, a rhyddhaodd recordiau gan Datblygu ymysg eraill. Yn fwy diweddar mae wedi bod yn recordio gyda’i bartner Fiona Owen (gynt o Eirin Peryglus), ac yn creu gwaith arbrofol fel yr osodiad sonig Triawd I.\nPryd ddechreuodd Recordiau Ofn, a pham?\nTua 1984. Roedd y label yn ffordd o ryddhau stwff o’dd neb arall yn debygol o ryddhau ar y pryd. Canol yr wythdegau roedd lot o bobol yn rhyddhau stwff diddorol ar gasét ac yn osgoi gorfod meddwl am bethau tu fewn i gyffiniau mainstream.\nSut fath o stiwdio oedd Stiwdio Ofn yn y dyddiau cynnar? A be am rŵan?\nYn y cychwyn o’dd y stiwdio jyst yn ffordd o arbrofi hefo synau. Efo’r math o fiwsig oeddwn i’n ei wneud, doedd o ddim yn gwneud sens mynd i stiwdio oedd yn bwrpasol ar gyfer recordio bands ayyb, felly nes i jyst prynu ‘chydig o betha syml. Nath pobol eraill ofyn i mi eu recordio nhw, ac felly ohonom ni’n gallu ychwanegu at, a gwella’r offer mewn amser.\nDwi dal yn meddwl bod ‘limitations’ offer weithiau yn medru bod yn gyfle. Roedd lot o stwff cynnar Ffa Coffi Pawb, er enghraifft, yn stretsio’r technoleg i’r eithaf, ac roedd hyn yn ffordd cyffroes o weithio. Rwan, dwi’n dechra defnyddio offer digidol yn fwy, sydd hefo manteision, ond yn gallu gohirio penderfyniadau! Dwi’n gobeithio gallu arbrofi mwy efo recordio tu allan i’r sefyllfa stiwdio – rŵan bod y dechnoleg wedi gwella. A bod petha’n llai.\nYn yr wythdegau/nawdegau cynnar roeddet ti’n gysylltiedig â dau fand yn enwedig, sef Eirin Peryglus a Plant Bach Ofnus. Pwy oedd dy ddylanwadau di? O Gymru a thu hwnt.\nDechra’r wythdegau o’dd na scene annibynnol eithaf iach. Dwi’m yn siŵr am ddylanwadau, ond oeddwn i’n meddwl fy mod i’n gwrando reit eang ar y pryd – lot o betha o Ewrop, fel Einsturzende Neubauten, o Lloegr, fel Cabaret Voltaire – yn gyffredinol, pobol o’dd yn trio cyfuno arbrofi efo technoleg/synau, ond mewn cyd-destyn pop yn yr ystyr eang (beth bynnag ydi hynna).\nWedyn dechra gwrando ar fwy o betha – minimalism Americanaidd, music concrete, ayyb. a darllen lot o Cage! Mae lot o’r dylanwadau arnaf wedi bod drwy’r bobol dwi di bod digon lwcus i weithio hefo – trwy eu gwaith eu hunain, a hefyd drwy cyflwyno fi i lot o betha. Dwi’n falch mod i’n darganfod mwy o betha i wrando ar bron pob dydd.\nFyswn i’n disgrifio Eirin Peryglus fel synthpop, a Plant Bach Ofnus fel rhywbeth mwy leftfield/ experimental. Wrth wrando nol rŵan, Plant Bach Ofnus sy’n sefyll allan, yn enwedig stwff fel ‘Isharmonig’. Be wyt ti’n meddwl am y cerddoriaeth ‘ma rŵan? Be sy’n sefyll allan i ti?\nDwi’n hapus o’r stwff fel adlewyrchiad o be oedden ni’n ei wneud ar y pryd. Arbrofi oedd y prif beth efo Plant Bach Ofnus – gyda arbrofi mae petha weithiau’n gweithio a weithia ddim, ac mae’r llwybr mor bwysig â’r terfyn. Dwi’n meddwl mai ‘Isharmonig’ yw un o’r rhai nath weithio orau. Robin, Alun a Fiona oedd yn gyfrifol am y sgwennu yn Eirin Peryglus – er nid arbrofi oedd y peth canolog, o’dd na agwedd reit agored i recordio – ma hyn yn wir efo rhan fwyaf o’r bobol dwi wedi gweithio hefo.\nFe recordiodd Plant Bach Ofnus dau sesiwn ar gyfer sioe John Peel. Dwi’n cofio torri lawr ar yr M6 ar y ffordd i’r sesiwn gyntaf a meddwl fysa ni di colli’r cyfle – nhw’n ffonio diwrnod wedyn i ddweud wrthym i ddod lawr yr wythnos wedyn. Yr wythnos wedyn o’dd na eira yn Sir Fôn ac felly fethon ni gyrraedd eto. Fe wnaethon nhw ofyn eto a’r tro yma fe gyrhaeddom ni! O’dd o reit od gweithio yn rhywle gwahanol, ond yn diddorol clywed sut oedd pobol arall yn recordio, a chael cyfle i ddefnyddio technoleg well, er mae perthynas fi a thechnoleg dal yn un eithaf cymhleth.\nPryd ddechreues ti weithio gyda Datblygu?\nOeddem ni wedi gwneud ‘chydig o gigs hefo’n gilydd ac efo syniada tebyg ynglŷn â miwsig, ond o heddiw mae’n edrach fath bod ni’n debyg yn bennaf am fod tu allan o beth bynnag o’dd y ‘mainstream’ yng Nghymru. Es i lawr i Lanfaircaereinion fel ‘ffan’ pan oedden nhw’n recordio Hwgrgrawthog, ac oeddwn i’n edmygu’r ffordd roedden nhw’n gweithio mor gyflym yn y stiwdio. Nes i ofyn nhw gyfrannu at EP amlgyfranog (Dyma’r Rysait) ac ar yr un pryd dechreuom ni recordio Wyau.\nPa record Datblygu ydi dy ffefryn?\nPyst. Dwi’n meddwl o’dd o’n un o’r amgylchiada na pan ma popeth mewn rhyw fath o synchronicity. Ma David, wrth gwrs, yn uffernol o dalentog, o’dd Pat yn dod a petha gwahanol i mewn, a hefyd oedd Wyn yn bwysig iawn o ran cynhyrchu. Eto, o’dd y broses recordio yn gyflym iawn.\nMae na deimlad reit organic/spontaneous i lot o stwff Datblygu; sut oeddech chi’n gweithio?\nFel o ni’n son, oedd y peth yn gyflym. Fel grwpiau eraill dwi di gweithio gyda, oedde nhw efo agwedd positif tuag at y broses recordio – parodrwydd i arbrofi ayyb ond ar seiliau caneuon cryf. Oedd yn caneuon wedi eu gorffen o ran ‘sgwennu’ ond o’dd na lot o le i arbrofi. Oeddem i gyd yn taflu syniadau mewn, ac wedi datblygu (sori!) perthynas agos yn y stiwdio.\nBe ti’n feddwl o’r holl sylw mae David Edwards wedi cael yn y blynyddoedd diweddar? Mae’n teimlo fel fod y diddordeb yn tyfu bob blwyddyn.\nMa’i gyfraniad o mor bwysig – dwi’n falch bod mwy a mwy o bobol yn gwerthfawrogi hyn.\nDros y degawd diwetha ti wedi cynhyrchu recordiau anhygoel fel Mwng a stwff Gorkys (a llwyth o rai eraill hefyd). Pa rai ydi dy ffefrynnau? Beth wyt ti mwya falch ohono? Oes ‘na artistiaid ti’n gweithio efo ar hyn o bryd?\nDwi newydd orffen LP Euros (Childs) sydd allan nawr. Roeddwn i a Fiona yn bwriadu dechra recordio ail albwm ond nes i dislocatio fy mys canol jyst cyn dolig! – er bod ni’n debygol o iwsio mwy o electroneg tro yma – doedden ni ddim isio gwneud albym hollol electroneg. Dwi’n mwynhau rhan fwyaf o’r recordiau dwi wedi gweithio ar am wahanol resymau, ac yn falch iawn mod i wedi cael y cyfle i weithio arnynt. Dwi dal yn anghyffyrddus o’r term ‘wedi cynhyrchu’ achos dwi’n gobeithio mod i jyst yn helpu pobol neud records.\nSut wnes ti a Gareth Potter (Pop Negatif Wastad, Tŷ Gwydr, Traddodiad Ofnus) dod i weithio gyda’ch gilydd?\nDwi’m yn cofio! – ond debyg roeddem ni’n gwneud yr un gigs. Oeddwn i’n ffan o Traddodiad Ofnus cynnar, a hefyd yn nabod Esyllt trwy Crisialau Plastig. Na’th llwybrau cerddorol ni groesi am ychydig.\nFe ymddangosodd y cyfweliad hwn yn wreiddiol yn ffansin Trosi/Translate (RIP) nôl yn 2006. Dwi wedi golygu/dileu rhai darnau er mwyn helpu strwythyr a llif yr erthygl i’r rheini sy’n darllen yn 2010.\nAwdur Geraint FfranconCofnodwyd ar 3 Mawrth 2010 3 Mawrth 2010 Categorïau CerddoriaethTagiau cynhyrchu, Datblygu, Eirin Peryglus, Euros Childs, Fiona Owen, Gorky's Zygotic Mynci, Gorwel Owen, Mwng, Plant Bach Ofnus, Recordiau Ofn, Super Furry Animals2 Sylw ar Cyfweliad Gorwel Owen\nBudapest yn galw – Ez itt a Tilos Rádió\nErs ei ddyfodiad mae’r we yn sicr wedi chwyldroi ein bywydau ni am byth. Mae wedi chwarae rhan enfawr yn y modd da ni’n cyfathrebu a rhannu gwybodaeth gyda’n gilydd; sut dda ni’n prynu a gwerthu nwyddau ac wedi trawsnewid y ffordd dda ni’n derbyn, rhannu a chael mynediad at gerddoriaeth. Bellach mae’n hawdd i ni gael gafael ar unrhywbeth da ni isho (yn gyfreithlon neu yn anghyfreithlon) – diolch i’r we fyd eang. Nid yn unig y gallwn ni islwytho a dosbarthu cerddoriaeth ond fe allwn wrando ar wasanaethau radio o bob math ac o bob man ar draws y glôb ar unrhyw adeg drwy glicio botwm.\nDwi’n gwrando ar bob math o wahanol fathau o gerddoriaeth, ond cerddoriaeth electroneg, yn ei gyd-destun eang, sy’n mynd a fy mrid. Drwy’r we fe allai wrando unrhyw amser o’r dydd neu’r nos ar ystod eang o orsafoedd radio sy’n apelio at fy chwaeth gerddorol. Dwi ddim angen bod yn Llundain er mwyn clywed y tiwns grime, dybstep a crack house diweddaraf ar Rinse FM. Allai ymlacio i synnau ambient llorweddol y Buzz Out Room heb orfod mynd i Ganada neu fe allay neidio o gwmpas y ty i drac sain tecno, jyngl a drwm a bas sydd ar Full Vibes Radio o Ffrainc. Os dwi yn fwd i wrando ar weithgaredd sain, ffonograffi a chofnodion maes (field recordings innit) yna mi a’i draw at Framework Radio heb orfod mentro allan o’r tŷ, heb sôn am fynd i Estonia. Ond o’r nifer enfawr o orsafoedd radio sydd ar gael i mi, fy ffefryn yn sicr ydi Tilos Rádió, Budapest.\nAr droad y mileniwm fe ddes i gysylltiad â Beáta Pozitíva, cerddor a DJ oedd o dras Hwngareg. Ar y pryd rho ni yn rhedeg label recordiau o’r enw Fitamin Un, a dyma hi yn cynnig cytundeb dosbarthu digidol ar gyfer ôl-gatalog y label gyda Xenomusic, Budapest. Roedd Beáta yn ogystal â bod yn aelod o’r grŵp Széki Kurva, yn DJ ar Tilos (mae hi dal i fod) ac roedd hi ac amryw o’r DJs eraill ar yr orsaf wedi bod yn chwarae recordiau Tystion. Dyna sut ges i fy nghyflwyno gyntaf i Tilos.\nFast-forward deng mlynedd a dwi’n mynd allan gyda merch o Budapest sydd bellach wedi ymgartrefi yng Nghymru. Am unwaith yn fy mywyd mae gen i gariad sy’n rhannu’r un chwaeth gerddorol a fi ac mae Mara, wrth gwrs, yn ffan o Tilos Rádió. Yna yn Hydref 2009 dyma’r ddau ohonom ni’n hedfan allan i brif ddinas Hwngari ac yn ystod ein cyfnod yna, yn galw mewn (heb wahoddiad!) i Stiwdios Tilos Rádió wedi ein harfogi gyda llwyth o CDs o gerddoriaeth electroneg o Gymru. Roedd yn union fel y dychmygais – stiwdio ddiymhongar wedi ei leoli lawr stryd gefn ac i fyny ar drydydd llawr adeilad digon di-nod ond yn byrlymu ag egni unwaith aethon ni mewn drwy’r drws…\nYstyr Tilos ydi ‘gwaharddedig’ yn Hwngareg, a hon oedd yr orsaf radio gymunedol gyntaf i’w sefydlu yn Hwngari yn 1991 – gorsaf radio ‘pirate’ oedd hi bryd hynny. Erbyn 1995 daeth yr orsaf mor boblogaidd rhoddod yr awdurdodau drwydded iddi ac erbyn 2002 fe estynnwyd y drwydded darlledu o 12 i 24 awr. Serch hynnu, o’r cychwyn mae Tilos wedi bod yn orsaf nid-am-elw, gwirfoddol a chymunedol sydd byth wedi darlledu unrhyw hysbysebion. Mae’r orsaf wedi ei ymrwymo i ethos cryf o ryddid i fynegiadaeth gan chwarae rhan amlwg ym mywyd diwylliannol Budapest. Nid ydi’r DJs na’r cyflwynwyr yn cael eu talu am ei gwaith, ond hytrach yn ei wneud allan o gariad am ei bod nhw’n angerddol am y gerddoriaeth maen nhw’n troellu. Mae’r orsaf yn cael ei ariannu yn bennaf gan gyfraniadau gan wrandawyr ac incwm o ddigwyddiadau codi arian ac yn rhannol gan brosiectau’r Undeb Ewropeaidd a sefydliadau elusennol rhyngwladol.\nFelly, os ydych chi, fel fi, yn ddwli ar gerddoriaeth ffync, soul, reggae, hip hop a phob ystod o gerddoriaeth electroneg o Detroit tecno i dyb step, yna mae Tilos Rádió yn nefoedd cerddorol. Rhwng 6 y nos a 10 y bore mae’r orsaf yn darlledu sioeau arbenigol a’r DJs yn cymysgu yn fyw. Heblaw am gyfarchiad byr ar gychwyn a diwedd slotiau dwy i dair awr yn achlysurol, mae’r pwyslais ar y miwsig. Does dim ‘personality DJs’. Dim malu cachu rhwng caneuon – unai mae DJs fel Palotoi yn cymysgu’r gerddoriaeth ddawns fwyaf cutting edge diweddar yn esmwyth am ddwy awr neu ma DJs fel I.Ration ar ei sioe Dub Vibration yn chwarae hen LPs Reggae o’r 60au gan adael gaps rhwng pob trac heb ddim ‘inane chatter’ fel sy’n bla ar donfedd radio fel arfer.\nOs ydw i wirioneddol ishe gwybod be sy’n cael ei chwarae, yna mi edrychai ar fforwm fyw (a bywiog) yr orsaf sydd ar ei gwefan, lle ma’r DJs o bryd i’w gilydd yn dweud be sydd ymlaen, neu mi allaf eu holi nhw. A hyd yn oed gyda’r sioeau sgwrsio yn ystod y dydd ar Tilos, ma’r gerddoriaeth sy’n cael ei chwarae yn hollol cŵl. Eat your heart out Jonsi. Ond dwi’n licio’r syniad mod i allu gwrando yn fyw ar rywun tair mil o filltiroedd i ffwrdd yn chwarae records gwych am 4am. A dyna pam dwi’n caru Tilos Rádió – gorsaf lle mae’r gerddoriaeth yn cael y flaenoriaeth.\nAwdur Steffan CravosCofnodwyd ar 14 Ionawr 2010 17 Ebrill 2010 Categorïau Cerddoriaeth, RadioTagiau crack house, drum n bass, dybstep, electronica, hiphop, house, Hwngari, Radio, tecno, Tilos Rádió2 Sylw ar Budapest yn galw – Ez itt a Tilos Rádió\nY 20 Gorau Electronica 1989 – 2009\nYn y bôn mae’r term ‘electronica’ yn cyfeirio at unrhyw gerddoriaeth sydd wedi cael ei gynhyrchu trwy gyfrwng electroneg. Yn ôl yn y 1950au a’r 1960au roedd cyfansoddwyr fel Karlheinz Stockhausen a Iannis Xenakis yn gwthio’r amlen gyda’u harbrofion mewn musique concrete gan ddefnyddio cyfarpar electroneg gynnar a chwarae o gwmpas efo peiriannau recordio a thâp magnetig (mae’r box set ‘Ohm: The Early Gurus of Electronic Music’ yn gyflwyniad da).\nDechreuodd fy niddordeb i mewn electronica ar ddechrau’r nawdegau. Ro’n i’n ddigon lwcus byw yng Nghaeredin yr un pryd a dechreuad dau glwb dylanwadol o’r enw Pure a Sativa, oedd yn chwarae cerddoriaeth electroneg danddaearol arallfydol ac yn rhoi mlaen artistiaid a DJs fel Derrick May (o Detroit, y dyn a dyfeisiodd y term ‘techno’), Orbital (o Lundain), a Neil Landstrumm (o Gaeredin).\nEr bod y term electronica erbyn hyn yn gysylltiadol a cherddoriaeth sy’n addas ar gyfer gwrando adra yn y ty (yn aml gyda sbliff mawr mewn un llaw, neu yn chwarae yn y cefndir yn ystod dinner party), NID dyma yw fy nealltwriaeth i o’r term. Be o’n i’n hoffi, a be dwi dal yn hoffi, am electronica yw’r ffaith ei fod o’n gallu bod yn nifer o bethau hollol wahanol – bron iawn gellir disgrifio electronica fel anti-genre. Cerddoriaeth i ddawnsio iddo fo, cerddoriaeth weird, cerddoriaeth ddistaw chillout, cerddoriaeth swnllyd a gyflym, cerddoriaeth glasurol – mae’r genre yn eang ac yn unigryw.\nDros yr ugain mlynedd ddiwetha’ mae ton ar ôl ton o gynhyrchwyr newydd wedi cario mlaen gwthio’r ffiniau, gan greu cannoedd o sub-genres gwahanol – ond electronica ydy o i gyd i mi yn y diwedd.\nIsod dwi wedi rhestru un record o bob un o’r ugain mlynedd diwetha’. Mae’r synau yn amrywio o tecno pur i ambient i electronica clasurol i proto drwm a bas i disco i hip hop offerynnol i dubstep. Yn ogystal, yn y ddau neu tair blynedd cyn y nawdegau fe ryddhawyd trwch o recordiau anhygoel oedd amlwg yn ddylanwadol ar be ddaeth ar ôl hynny – yn aml yn hanu o Detroit neu Chicago – ac maen nhw’n haeddu cariad yma hefyd: traciau fel ‘Can You Feel It’ gan Mr Fingers (1987), ‘Morning After’ gan Fallout (1988), ‘Voodoo Ray’ gan A Guy Called Gerald (1988), ‘Nude Photo’ gan Derrick May/Rhythim Is Rhythim (1987), a ‘Move Your Body’ gan Marshall Jefferson (1989).\n808 State – Pacific State (1989)\nCampwaith y band o Fanceinion a oedd yn hynod o ddylanwadol ar ddiwedd yr wythdegau, cyn iddynt golli eu mojo a chynhyrchu nifer o albyms masnachol isel eu safon. Yn ôl y son, Gerald Simpson (aka A Guy Called Gerald, a gynhyrchodd y trac chwedlonol ‘Voodoo Ray’ ac un o’r albyms drum n bass gynta ‘Black Secret Tecnology’) oedd genius 808 State a fo hefyd oedd yn gyfrifol am sgrifennu’r trac hon.\nLFO – LFO (1990)\nUn o recordiau gynta y label electronica chwedlonol Warp, un o’r tracs ‘bleep tecno’ gynta, a’r record gynta electroneg i mi frynu. Mae’r trac hon yn hynod o syml ond effeithiol iawn. Gweler hefyd yr albym ‘Frequencies’ o 1991.\nUnderground Resistance – Final Frontier (1991)\nUn o’r bandiau electroneg mwya diddorol ers Kraftwerk, roedd UR yn gwisgo eu cerddoriaeth nhw fyny mewn dillad gwleidyddol, fel fersiwn tecno o Public Enemy. Hon yw fy hoff drac i o’r cyfnod cynnar, ac mae dal yn anfon ias i lawr fy nghefn bob tro dwi’n gwrando arni.\nAphex Twin – Selected Ambient Works 85-92 (1992/93)\nUn o fy hoff albyms erioed. Y chwedl yw bod Richard James wedi recordio’r caneuon hyn ar dâp rhad, ac mai dyna’r unig gopi oedd wedi goroesi – y canlyniad yw swn/mix iffy iawn ar adegau (mae’n anodd iawn gwrando ar hwn yn y car!). Ond mae’r gerddoriaeth yn hollol anhygoel o’r dechrau i’r diwedd.\nJeff Mills – Waveform Transmission Vol. 1 (1992)\nUn hanner o Underground Resistance yn wreiddiol, aeth Mills ymlaen i fod yn un o DJs/cynhyrchwyr tecno mwya’r nawdegau. Mae swn yr EP hon yn galed, gyflym a heb gyfaddawd, ond hefyd yn swynol tu hwnt.\nOrbital – Brown (1993)\nYn ystod y nawdegau cynnar fe dorrodd nifer o fandiau electroneg trwodd i’r siartiau – artistiaid fel The Prodigy a’r Chemical Brothers. Orbital oedd un o’r unig rhai ymysg y criw yma i gadw eu swn yn bur, gan ryddhau The Green Album yn 1991 a’r Brown Album yn 1993. Cerddoriaeth hudol a gynnes iawn.\nGlobal Communication – 76:14 (1994)\nEr bod swn yr albym hon wedi dyddio rhywfaint dros y blynyddoedd (gyda rhai darnau’n swnio’n borderline cheesy ar adegau) mae hwn dal yn golosus o gasgliad ym modd ‘ambient’ clasurol y nawdegau, gyda dylanwad cryf Brian Eno i’w glywed.\nNeil Landstrumm – Custard Traxx (1995)\nO Gaeredin, roedd Neil Landstrumm yn un o griw clwb Sativa y ddinas oedd yn creu cerddoriaeth ‘wonky’ blynyddoedd cyn i’r term ddod yn ffasiynol. Mae hwn yn glasur o drac o’r albym ‘Brown By August’ sy’n dangos ochr caled ac ochr gwirion ei gerddoriaeth. Erbyn hyn mae Landstrumm yn rhyddhau albyms dubstep hynod o ddiddorol ar y label electroneg chwedlonol Planet Mu.\nY man lle cyfarfu cerddoriaeth hip hop a electronica i greu hip hop offerynnol. Roedd label Mo Wax wedi bod yn rhyddhau cerddoriaeth debyg i hyn ers nifer o flynyddoedd (yn cynnwys rhyddhau recordiau cynnar DJ Shadow ei hun yn y wlad hon), ond heb os yr albym hon oedd apex y symudiad, yn cymysgu hip hop, electronica, electro a thechnegau cut n paste mewn ffordd hynod o wrandawadwy oedd ar yr un pryd yn gwthio’r ffiniau – mae synau’r albym wedi eu samplo yn gyfangwbwl o stwff pobol eraill.\nSquarepusher – Big Loada (1997)\nNol yn y nawdegau, cyn i Squarepusher dechrau rhyddhau albyms diri o interminable bas solos, fe ddechreuodd ei yrfa gyda albyms fel ‘Big Loada’, yn orlawn o syniadau a synau oedd yn hollol boncyrs ac yn lot o hwyl.\nThe Williams Fairey Brass Band – Acid Brass (1997)\nUn arall o fy hoff albyms erioed. Syniad gwefreiddiol yr artist Jeremy Deller (a enillodd y Turner Prize yn 2004), a ofynnodd i fand pres Williams Fairey recordio fersiynau brass o draciau Acid House. Mae’r albym hon yn dangos pam mor hyblyg yw cerddoriaeth electronica a pam mor dda mae’n gallu swnio trwy ffilter genre hollol gwahanol o gerddoriaeth. Ar yr un pryd mae’n fuckin’ hilarious. Mynnwch gopi! ayb ayb.\nBoards of Canada – Music Has The Right To Children (1998)\nTalfyriad o ochr melodig y genre dros yr ugain mlynedd diwetha, mewn un albym. Fel Aphex Twin, mae swn Boards Of Canada yn unigryw a bron iawn wedi troi’n cliche o’i hun erbyn hyn.\nNightmares On Wax – Les Nuits (1999)\nTrac syml, hardd, yn cyfuno synau electronica, chill out a soul.\nThe Avalanches – Since I Left You (2000)\nMae’r band yma o Awstralia ac i ryw raddau mae’r albym hon yn teimlo i mi tu fas i unrhyw ‘sin’ electronica – ac efallai mai dyna’r rheswm ei fod yn albym mor ddiddorol. Yn defnyddio elfennau ‘cut and paste’ a hip hop offerynnol a arloeswyd gan artistiaid hip hop a electro, ac yn hwyrach mlaen gan artistiaid fel Coldcut, DJ Shadow a J Dilla.\nFennesz – Endless Summer (2001)\nMae datblygiadau technolegol wedi bod yn ddylanwad cryf iawn ar electronica dros y blynyddoedd, ac ar yr albym hon gellir clywed pwer cynyddol cyfrifiaduron yn cynhyrchu steil a swn newydd – mae hwn yn swnio’n ‘glitchy’ iawn ar adegau, ac yn defnyddio technegau micro editing. Mae’r swn yn hollol unigryw, yn prosesu synau gitâr ond yn agosach at gerddoriaeth ambient na dim byd arall. Clywir hefyd ei albym gwych ‘Venice’.\nDaft Punk – Discovery (2001), Legowelt – Disco Rout (2002), Thomas Bangalter – Outrage (2003)\nReit – nol i gerddoriaeth syml ar gyfer y llawr ddawns. Disco ar gyfer y degawd newydd, yn dangos fod cerddoriaeth electronica yn gallu bod mor hurt â llawn hwyl ac unrhyw genre arall.\nShitmat – Killababylonkuts (2004)\nDyna ddigon o’r disco! Fe ddyfeisiwyd y term ‘nyts’ yn arbennig ar gyfer cerddoriaeth Shitmat aka Henry Collins. Mae’n uffernol o blentynnaidd, mae’n llwyth o hwyl, ac mae’n codi braw arna i. Mae’r albym ‘Full English Breakfest’ hefyd yn cosi fy ffansi o bryd i bryd.\nAFX – Analord (2005)\nRichard (D) James aka Aphex Twin eto, un o artistiaid electronica mwya dyfeisgar a dylanwadol yr ugain mlynedd diwetha. Ar ôl saib, a nifer o albyms oedd yn llai nag athrylith, fe ddaeth yn ôl gyda’r gyfres anferthol hwn o 11 EPs (41 trac) a’u rhyddhawyd yn ystod 2005. Mae’r swn yn acid, ond hefyd yn electronica pur.\nYr albym hip hop electronica gorau ers degawd (ers ‘Endtroducing’). Roedd James Yancey wedi bod yn cynhyrchu hip hop amgen ers blynyddoedd maith, ond hon oedd yr albym lle daeth popeth at ei gilydd mewn ffordd anferthol, hynod o emosiynol.\nAndy Stott – Edyocat (2006)\nUn o’r genhedlaeth newydd o artistiaid ifanc sy’n cyfuno dubstep a synau o’r hen ysgol tecno Detroit er mwyn creu pethau arbennig iawn.\nPole – Steingarten (2007)\nA jyst er mwyn dangos mae nid yn unig y to ifanc sy’n gallu gwthio swn electronica ymlaen, dyma hen rech o’r Almaen a ddaeth ‘nôl ar ôl saib hir efo’r albym anhygoel hon. Ffaith – clawr y record hon yw’r clawr gorau erioed yn holl hanes cerddoriaeth.\nUusitalo – Karhunainen (2007)\nMae ‘na bethau annaearol a rhyfeddol yn treiddio o ddychymyg Sasu Rippati o’r Ffindir (sydd nawr yn byw ym Merlin, prifddinas electronic y byd). Mae’r dyn yma yn recordio pethau diddorol iawn o dan yr new Vladislav Delay, ond ei brosiect Uusitalo (‘Newhouse’) sy’n mynd a’m mryd i – fel mae’r enw yn crybwyll, cerddoriaeth ‘house’ newydd – melodig, cymhleth, arbrofol a funky.\nMartyn – Suburbia (2008)\nUn o brif chwaraewyr y sîn dubstep, er nad yw’n cynhyrchu ‘dubstep’ o gwbl i ddeud y gwir – eto, cerddoriaeth ‘house’ yw hwn ond trwy ffilter tecnoaidd, dubby, trwm.\nMae’r detholiadau Y Twll 2009 ar y ffordd.\nAwdur Geraint FfranconCofnodwyd ar 2 Rhagfyr 2009 3 Rhagfyr 2009 Categorïau CerddoriaethTagiau ambient, disco, DJ, drum n bass, electronica, hiphop, house, tecno6 Sylw ar Y 20 Gorau Electronica 1989 – 2009\nTudalen flaenorol Tudalen 1 … Tudalen 38 Tudalen 39


Datrys Anghydfodau | Datblygu Staff | Prifysgol Bangor\nGall fod yn anodd datrys anghydfod weithiau gan ei fod yn cynnwys mwy nag un person neu grŵp o unigolion. Yn y sefyllfa hon, mae'r brifysgol yn cynnig y cyfle i gyfryngu trwy drydydd parti i ddatrys problemau rhwng staff.\nO ran rheoli perfformiad, gall cysylltiadau gwaith arferol gael eu hamharu oherwydd gwrthdaro rhwng staff. Gall hyn godi am nifer o resymau fel nodau aneglur, gwrthdaro rhwng personoliaethau ac ymddygiad negyddol yn y tîm. Hefyd gall fod yn anodd iawn adnabod pan fo anghytuno’n troi’n anghydfod oherwydd bob pobl yn ymateb mewn ffyrdd gwahanol ac weithiau mae’r sefyllfaoedd hyn yn datblygu dros gyfnod hir sy’n ei gwneud hi’n anodd i wahanu’r gwahanol broblemau sydd wedi dod i’r amlwg er mwyn ceisio eu datrys.\nYn y sefyllfaoedd hyn mae’r brifysgol wedi ymrwymo i gefnogi staff i gydweithio i ddatrys anghydfodau a gwrthdaro. Mae’n cydnabod y bydd annog cysylltiadau gwaith da rhwng unigolion yn cael effaith gadarnhaol ar les a pherfformiad staff. I wneud hyn mae gan y brifysgol bolisi a phroses gyfryngdod sy’n wirfoddol, yn gyfrinachol ac yn anffurfiol lle mae unigolyn annibynnol – y cyfryngwr, yn gweithio gyda’r rhai sydd dan sylw i ddatrys anghydfod a gwrthdaro yn y gweithle a’u helpu i ddod o hyd i’w hatebion eu hunain a dod i gytundeb a fydd yn gwella’u sefyllfa.\nI ddechrau’r broses mae’n rhaid i bob unigolyn gytuno’n wirfoddol i gymryd rhan a bydd y Cydlynydd Cyfryngdod (Dirprwy Gyfarwyddwr Adnoddau Dynol – Datblygu) yn trefnu cyfarfodydd ar wahân gyda’r unigolion sy’n ceisio cyfryngdod i egluro’r broses a phenderfynu ai dyma’r ffordd orau ymlaen. Mae’r broses gyfryngdod yn golygu bod y cyfryngwr yn gweld pob unigolyn sy’n gysylltiedig ar wahân i egluro’r materion sydd angen sylw ac yna dod â’r unigolion at ei gilydd i ganfod atebion posibl. Pan fo cytundeb ar y cyd rhwng yr unigolion, bydd y cyfryngwr / cyfryngwyr yn cofnodi’r manylion ar bapur, a bydd y partïon yn llofnodi’r cytundeb. Mae’r broses cyfryngdod a chytundeb yn gyfrinachol.\nPolisi Cyfryngdod y Brifysgol\nACAS – Cyfryngdod – dull o ddatrys problemau yn y gweithle


Pum rheswm pam y dylech chi ymgeisio am y Gwobrau 2020|Gofal Cymdeithasol Cymru\nPum rheswm pam y dylech chi ymgeisio am y Gwobrau 2020\nDim ond pythefnos sydd ar ôl i chi ymgeisio am y Gwobrau 2020, y gwobrau sy’n cydnabod, rhannu a dathlu gofal rhagorol yng Nghymru.\nOs nad ydych chi wedi cyflwyno eich cais eto – dyma bum rheswm pam y dylech chi wneud hynny neu enwebu gweithiwr gofal ar gyfer y wobr Gofalwn Cymru.\n1. Cydnabod eich cyflawniad\nMae llawer o waith rhagorol yn mynd rhagddo ledled Cymru i gefnogi rhai o’r bobl fwyaf agored i niwed yn ein cymunedau. Mae’r Gwobrau yn gyfle i gydnabod y gwaith rydych chi’n ei wneud ac mae’n gyfle i’r sectorau gofal cymdeithasol a blynyddoedd cynnar i ymfalchïo yn yr hyn y maent wedi’u cyflawni.\n2. Cynyddu morâl a balchder staff\nDoes dim rhaid i chi ennill Gwobr i wella morâl a balchder staff, ond mae dangos i’ch tîm neu’ch aelodau staff eich bod chi’n teimlo bod eu gwaith nhw’n deilwng o ennill un o’r Gwobrau hyn yn gallu bod yn ffordd wych o hybu morâl a brwdfrydedd. Mae ysgrifennu eich cais neu eich enwebiad yn rhoi darlun clir iawn i chi ac i’ch tîm neu eich aelodau staff o werth eich gwaith i’r gymuned. Mae’n hawdd colli golwg ar hyn weithiau, hyd nes byddwch chi’n camu’n ôl ac yn edrych arno’n wrthrychol.\n3. Rhannu ymarfer da a syniadau newydd\nGall rhannu eich profiadau a’r hyn rydych chi wedi’i ddysgu rhoi gwybodaeth amhrisiadwy i bobl eraill er mwyn helpu i gryfhau gofal a chymorth ledled Cymru. Drwy gymryd rhan yn y Gwobrau neu enwebu gweithiwr gofal ar gyfer y wobr Gofalwn Cymru, rydych chi’n dangos eich ymrwymiad i rannu profiadau a dysgu oddi wrth eich gilydd.\n4. Gwella canlyniadau ar gyfer pobl sy’n defnyddio gofal a chymorth\nMae pobl yn gweithio ym maes gofal i helpu i wella bywydau pobl sy’n defnyddio gofal a chymorth. Mae’r Gwobrau yn cydnabod y gwaith called sy’n mynd rhagddo mewn cymunedau ledled Cymru. Drwy ddathlu ac arddangos y gorau o’r gwaith hwn, gall y Gwobrau helpu i wella gofal a chymorth i bawb.\n5. Gwella delwedd gofal\nGyda chwe chategori, mae’r Gwobrau yn darparu llwyfan i arddangos y ddarpariaeth gofal a chymorth orau ar gyfer amrywiaeth o bobl. O gefnogi pobl hŷn i blant bach, prosiectau sy’n cael eu harwain gan ddinasyddion i arweinyddiaeth tîm cadarn – mae’r Gwobrau yn tynnu sylw at rai o’r mentrau a’r gweithwyr gofal mwyaf ysbrydoledig o bob cwr o Gymru.\nA fydd eich prosiect neu eich aelodau staff yn disgleirio yn 2020? Gwnewch yn siŵr eich bod chi’n gwneud cais neu enwebiad ar gyfer y Gwobrau eleni – mae gennych chi tan 5pm, 15 Tachwedd 2019 i wneud hynny.\nCael mwy o wybodaeth a phecyn cais


Swoleg Fertebratau'r Môr | Bangor University\nSwoleg Fertebratau'r Môr Israddedig - Mynediad yn 2022\nMae'r radd hon yn berffaith i chi os oes gennych ddiddordeb yn fertebratau'r môr. Byddwch yn dysgu am organebau'r môr a'u cynefinoedd, ac egwyddorion cyffredinol bioleg y môr, ecoleg, cadwraeth, ffisioleg ac ymddygiad. Mae pynciau mwy arbenigol sy'n canolbwyntio ar ecoleg a chadwraeth fertebratau môr mwy o faint, gan gynnwys siarcod a mamaliaid môr, a swyddogaeth y prif ysglyfaethwyr hynny yn ecosystem y môr. Bydd cyfleoedd hefyd i ystyried agweddau cymhwysol ar sŵoleg, megis pysgodfeydd, dyframaeth, bioleg cadwraeth ac ecodwristiaeth.\nMae ein lleoliad unigryw yn hwylus iawn ar gyfer gwneud gwaith maes ar arfordir Ynys Môn ac ym Mharc Cenedlaethol Eryri.\nMae arfordir Ynys Môn yn cynnig cyfleoedd gwych i astudio adar y môr, morloi a dolffiniaid.\nYmhlith y cyfleusterau mae llong ymchwil, acwaria môr trofannol a thymherus, ac Amgueddfa Sŵoleg.\nAstudio ar Ynys ar gyrion Afon Menai, dyfroedd llanwol hyfryd sy'n gwahanu Ynys Môn, o'r tir mawr.\nMae eich darlithwyr yn gwneud ymchwil ledled y byd, o riffiau cwrel trofannol i foroedd rhewedig y pegynau.\nMae’r rhestrau modiwlau ar gyfer eich arwain yn unig ac fe allant newid. Cymerwch olwg ar yr hyn y mae ein myfyrwyr yn ei astudio ar hyn o bryd ar tudalen Modwilau Swoleg Fertebratau'r Môr .\nCyfleusterau Gwyddorau Eigion\nMae ein cyfleusterau dysgu rhagorol yn cynnwys labordai geoffisegol a chafnau tonnau, yn ogystal ag uwch systemau cyfrifiadurol.\nRydym ar yr arfordir, ger Môr Iwerddon a’r Fenai o fewn geoparc GeoMôn UNESCO. Rydym hefyd yn agos at amgylchedd rhewlifol clasurol Eryri ac felly yn y lle perffaith i astudio geowyddorau gydag amrywiaeth eang o amgylcheddau ar gyfer cyrsiau maes a safleoedd astudio ar gyfer projectau blwyddyn olaf.\nMae gennym long ymchwil gwerth £3.5m sy'n mynd ar y môr yn ogystal â sawl cwch arolygu llai sydd â'r offer arolygu cefnfor diweddaraf.\nMae'r cynigion yn seiliedig ar dariffau, 96-128 pwynt tariff o gymwysterau Lefel 3* e.e.:\nLefel A (gan gynnwys Bioleg ac fel rheol 1 pwnc gwyddoniaeth arall - Ffiseg, Mathemateg, Cemeg, Daearyddiaeth, Daeareg, Gwyddorau/Astudiaethau'r Amgylchedd, Economeg, Seicoleg; ac eithrio Astudiaethau Cyffredinol)\nDiploma'r Fagloriaeth Ryngwladol (gan gynnwys Bioleg)\nDiploma Cenedlaethol/Estynedig BTEC mewn Gwyddoniaeth Gymhwysol**: MMM -DDM\nDiploma Technegol/Estynedig Uwch City & Guilds mewn Cadwraeth Amgylcheddol neu Gefn Gwlad a'r Amgylchedd**: MMM - DDM\nYmgeiswyr rhyngwladol: derbynnir cymwysterau gadael ysgol a diplomâu coleg o wledydd ledled y byd (yn amodol ar ofynion iaith Saesneg penodol). Mwy o wybodaeth yma.\nMae opsiwn 'gyda Blwyddyn Sylfaen' ar gael ar gyfer y cwrs hwn. Gwnewch gais am Bioleg Môr (gyda Blwyddyn Sylfaen).


Ffordd y Gogledd | Cadw\nUchafbwyntiau ar hyd…\nMae cymaint i’w ddarganfod ar hyd Ffordd y Gogledd — dyma gynllun pedwar diwrnod o hyd i’ch helpu i gynllunio eich taith eich hun.\nDydd un (tua 58 milltir/93km)\nDechreuwch yn agos at y ffin yn yr Wyddgrug. Gallwch aros yma cyn dechrau’r daith i fwynhau perfformiad yn Clwyd Theatr Cymru, cartref i gwmni cynhyrchu drama mawr Cymru. Mae cerddoriaeth, comedi a ffilm ar yr arlwy hefyd.\nOs ydych chi’n cynllunio cael picnic, piciwch i Siop Fferm Ystâd Penarlâg gerllaw am ddewis o’r bwyd mwyaf ffres o’r fferm, cyn gyrru dros Fryniau Clwyd sy'n Ardal o Harddwch Naturiol Eithriadol i dref Rhuthun, tref sy’n gyforiog o gyfoeth hanesyddol a diwylliannol. Dyma gybolfa ddeniadol o adeiladau brics coch a phren du a gwyn o’r cyfnodau canoloesol, y Tuduriaid a chyfnod y Brenin Siôr. Mewn gwrthgyferbyniad llwyr, mae Canolfan Grefft Rhuthun, adeilad modern a adeiladwyd i bwrpas, yn llawn dop o’r gorau o blith celf a chrefft gyfoes.\nAnelwch drwy harddwch gwledig Dyffryn Clwyd i Fae Colwyn. Mae’r dref glan-môr draddodiadol hon yn newid yn gyflym. Mae’r bae – cilgant euraid o dywod am a welwch chi – yn edrych yn well nag erioed. Mae yma draeth newydd gyda mwy o dywod glân na’r Sahara, promenâd sydd wedi cael adfywiad gerllaw Porth Eirias, ‘parc ger y môr’ hyfryd 50 erw / 20 ha.\nDros nos: chwiliwch am lety yn Llandudno.\nDydd dau (tua 5 milltir/8km)\nBydd angen diwrnod cyfan i wneud cyfiawnder â Llandudno a’r ardal gyfagos. Gwir y gair bod gan ‘frenhines’ cyrchfannau Cymru natur frenhinol hefyd. Efallai fod hyn yn deillio o harddwch Fictoraidd ac Edwardaidd perffaith yr adeiladau ar hyd glan y môr, â’r rhesi o westyau lliwiau losin. Neu’r strydoedd siopa llydan, braf a gynlluniwyd mor dda, gyda’u toeau gwydr addurnedig. Neu efallai’r pier, yr hiraf yng Nghymru.\nMae pentir Pen y Gogarth, gwarchodfa natur sy’n gartref i blanhigion prin a – choeliwch chi byth – geifr Cashmir gwyllt, yn codi’n ddramatig uwchlaw’r promenâd. Ewch i’r copa fel pe baech chi yn San Francisco ar y dramffordd hanesyddol, neu yn null yr Alpau mewn car cebl. Yn ôl yn y dref, mae MOSTYN yn cynhyrfu’r dyfroedd rhyngwladol fel oriel gelf gyfoes flaengar. Ac mae Venue Cymru, prif ganolfan theatr ac adloniant Gogledd Cymru, yn llwyfannu perfformiadau gan enwau mawrion, gan gynnwys Opera Cenedlaethol Cymru.\nCanoloesol yw’r naws yng Nghonwy gyfagos. Mae’r strydoedd culion, sy’n llechu rhwng muriau gwreiddiol y dref, yn llawn o dai hanesyddol, Ond does dim all guro mawredd tywyll Castell Conwy, sy’n Safle Treftadaeth y Byd.\nDros nos: chwilio am lety yng Nghonwy.\nDydd tri (tua 36 milltir/58km)\nMae Castell Penrhyn, ar gyrion Bangor, yn blasty dros-ben-llestri o grand o’r 19eg ganrif, a adeiladwyd gan un o’r arglwyddi llechi lleol, i wario’i gyfoeth enfawr. Mae’n siŵr y bydd gormodedd dengar y Neuadd Fawr enfawr yn dwyn eich gwynt, ond datgelir ochr arall stori Penrhyn yn y gegin o oes Fictoria, ble byddai gweision a morynion weithiau’n gweithio gymaint ag 20 awr y dydd.\nGogledd Cymru yw canolfan gweithgareddau awyr agored y Deyrnas Unedig. Nid dim ond y mynyddoedd sy’n denu ond hefyd gyrchfannau fel Zip World Chwarel y Penrhyn, ym Methesda, weiren sip gyflymaf y byd (allwch chi ddygymod â 100mya/160kya?).\nDros nos: chwilio am lety yng Nghaernarfon.\nDydd pedwar (tua 43 milltir/69km)\nMae angen mynd oddi ar y prif lwybr rhyw ychydig ar gyfer ymweld â Chaernarfon, fel gyda Bethesda. Ond fyddwch chi ddim eisiau colli gweld fan hyn chwaith. Caernarfon yw cartref ein castell enwocaf, Castell Caernarfon – cadarnle canoloesol enfawr arall a fu’n balas brenhinol i Edward I. I brofi gwedd wahanol ar y dref hon sy’n denu cynifer o ymwelwyr, ewch i Galeri, canolfan fodern sy’n cynnwys lleoedd celf, sinema a chaffi / bar ar lan y cei, sydd ar ei newydd wedd.\nEwch yn ôl i Fangor, gan groesi Afon Menai, sy’n gwahanu Ynys Môn oddi wrth dir mawr Cymru, naill ai dros bont fodern Britannia neu Bont Grog Menai hanesyddol (y cyntaf o’i bath yn y byd) a gynlluniwyd gan yr athrylith o’r 19eg ganrif, Thomas Telford.\nMae Biwmares yn dref lan-môr ddeniadol, sy’n gartref i gastell rhagorol arall. O holl gestyll Edward I a adeiladwyd yn y 13eg ganrif yng Nghymru, Biwmares yw’r fwyaf perffaith. Rhaid bod ystyried ymosod ar y cadarnle hwn, â’i ffos yn llawn dŵr a’r waliau cylchynol mewn cyfres, yn ormod o dasg i unrhyw un.\nBydd hi’n amhosib gweld Ynys Môn i gyd ar y daith hon. Anelwch am ganol yr ynys felly, i Langefni i gael blas o’r cyfan yn Oriel Ynys Môn, amgueddfa ac oriel ddeniadol sy’n rhoi taith wib o gwmpas hanes, treftadaeth, bywyd gwyllt, daeareg a chelf yr ynys.\nMae arfordir Môn yn Ardal o Harddwch Naturiol Eithriadol. Does fawr o unman all guro clogwyni môr Ynys Lawd, tu draw i borthladd Caergybi, ble gellir gweld cannoedd o adar y môr, yn wylogod, llursod, palod a mwy o Dŵr Elin, Canolfan Adar Môr yr RSPB.


Ffurflen Gofrestru Grwpiau Ysgol i Ddiwrnod Agored Prifysgol Caerdydd Registration, Multiple Dates | Eventbrite\nCynhelir ein Diwrnod Agored olaf yn 2019 ar ddydd Sadwrn 26 Hydref 2019.\nBydd ein Diwrnod Agored yn rhoi cyfle i chi a'ch myfyrywyr gael blas ar y Brifysgol a'r ddinas.\nGall eich myfyrwyr gael blas go iawn ar fywyd prifysgol yn un o brifysgolion addysgu ac ymchwil mwyaf blaenllaw Prydain.\nAr y diwrnod, caiff eich myfyrwyr y cyfle i:\nfynd ar daith o gwmpas y campws (gan gynnwys Campws Parc y Mynydd Bychan*)\ngweld adeiladau'r rhan fwyaf o ysgolion academaidd* a siarad â thiwtoriaid derbyn\nEwch i wefan y Diwrnod Agored am ragor o fanylion.\nGellir llenwi'r ffurflen hon yn Saesneg hefyd.\nBydd Prifysgol Caerdydd yn cadw’r wybodaeth a ddarperir gennych yn unol â Pholisi Diogelu Data y Brifysgol. Byddwn yn defnyddio'r wybodaeth hon i roi’r newyddion diweddaraf i chi cyn y Diwrnod Agored ac i hwyluso'ch profiad yn y Diwrnod Agored. Yn dilyn y digwyddiad, byddwn hefyd yn anfon ebost atoch i ofyn am eich adborth ynghylch y diwrnod agored. Nid oes rhaid i chi ymateb i'r arolwg. Bydd y wybodaeth a ddarperir gennych yn cael ei chadw am dair blynedd o ddyddiad y digwyddiad.\nFfurflen Gofrestru Grwpiau Ysgol i Ddiwrnod Agored Prifysgol Caerdydd at Prifysgol Caerdydd\nNEWPORT: University of South Wales Live Streaming


Hafan > Pynciau > Tai a chymunedau > Ymchwil > Grwpiau ffocws gyda ffoaduriaid Grwpiau ffocws gyda ffoaduriaid\nDiweddarwyd 28 Tachwedd 2006\nMae gofyn bod gennych y feddalwedd gywir i weld gwybodaeth benodol ar y wefan hon. Mae'r dudalen hon yn cynnig cysylltiadau i raglenni gweld a darllen sydd ar gael am ddim.\tYmchwil i brofiadau a chredoau ffoaduriaid yng Nghymru. Mae'r adroddiad yn disgrifio'n fanwl yr hyn a ddywedwyd gan y ffoaduriaid yn grwpiau ffocws. Mae'r canfyddiadau'n crynhoi canfyddiadau'r grwpiau ffocws, ac mae'r argymhellion yw amlinellu argymhellion yr ymchwilwyr sy'n seiliedig ar y wybodaeth a gasglwyd yn y grwpiau ffocws.\nFocus Groups with Refugees: Report to the Welsh Refugee Council (Saesneg yn unig)\nMaint Ffeil: (347.1 KB)\nFocus Groups with Refugees: Report to the Welsh Refugee Council: Findings (Saesneg yn unig)\nMaint Ffeil: (36.54 KB)\nFocus Groups with Refugees: Report to the Welsh Refugee Council: Recommendations (Saesneg yn unig)\nMaint Ffeil: (50.56 KB)


Llawer yn digwydd yn ein canolfannau gofal plant\nMae canolfannau gofal plant y cyngor, sy'n gofalu am blant gweithwyr critigol sy'n ymateb i'r argyfwng coronafeirws, yn fwrlwm o weithgarwch.\nMae'r canolfannau, sydd wedi'u lleoli ledled Sir Gaerfyrddin, yn darparu gofal plant hanfodol er mwyn sicrhau y gall gwasanaethau rheng flaen barhau yn ystod y pandemig, yn ogystal â chefnogi ein plant mwy agored i niwed.\nMae llawer o waith yn cael ei wneud i sicrhau eu bod yn rhedeg mor esmwyth â phosibl, diolch i nifer o staff gan gynnwys penaethiaid, athrawon, cynorthwywyr addysgu, staff arlwyo, glanhawyr, gofalwyr a gweithwyr ieuenctid ynghyd â staff yr awdurdod lleol sydd wedi cael eu hadleoli o'u swyddi arferol i fod ar rotas staff y canolfannau.\nMae gan bob un o'r canolfannau weithdrefnau llym ar waith mewn perthynas â golchi dwylo, defnyddio hancesi papur, a chadw'r pellter o 2m er mwyn sicrhau diogelwch y disgyblion a'r staff; ac er bod hyn yn ei gwneud hi'n anodd cyflawni rhai o'r gweithgareddau ysgol mwy arferol, mae llawer yn mynd ymlaen o hyd.\nMae hyn yn cynnwys sesiynau amser cylch i drafod teimladau, emosiynau a sefyllfaoedd; gweithgareddau corfforol megis cylchedau yn y neuadd neu allan ar yr iard, sesiynau ymarfer corff ar-lein, karaoke dawns a cherfluniau cerddorol; yn ogystal â ioga, ymarferion ymlacio a meddwlgarwch.\nMae'r gweithgareddau eraill yn cynnwys celf a chrefft, garddio a phlannu, a darllen a gwrando ar storïau gan gynnwys rhai wedi'u hysgrifennu'n benodol mewn perthynas â'r sefyllfa Covid 19.\nDefnyddir iPads a chyfrifiaduron yn y canolfannau, ond mae'r staff yn ymwybodol o amser y disgyblion ar sgrîn a chaiff y dyfeisiau eu glanhau bob tro ar ôl iddynt gael eu defnyddio ac mae'r disgyblion yn golchi eu dwylo cyn ac ar ôl eu defnyddio.\nMae rhai o'r disgyblion yn defnyddio rhan o'r diwrnod i gwblhau tasgau a osodir gan eu hysgolion/athrawon eu hunain ac mae staff y ganolfan yno i roi cymorth os oes angen.\nNod yr holl weithgareddau a gynhelir yn y canolfannau yw hybu llesiant corfforol ac emosiynol.\nMae'r adborth gan weithwyr allweddol wedi bod yn gadarnhaol, gydag un fam, sydd yn rheolwr yn Ysbyty Glangwili, yn dweud na fyddai hi'n gallu parhau â'i gwaith heb y ganolfan a'i bod hi mor ddiolchgar am y gwasanaeth.\nDywedodd rhiant arall o Lanelli, sy'n gweithio i'r Cyngor: “Nid yn unig y mae'r sefyllfa barhaus gyda'r coronafeirws yn ei gwneud hi'n anodd iawn i reoli gwaith a theulu, nid yw'n hawdd chwaith i'n plant fod i ffwrdd o'r ysgol a'u ffrindiau.\n“Mae'n wych gweld fy mab mor hapus pan fyddaf yn ei godi o'r ganolfan yn Ysgol Pen Rhos ac mae'r staff bob amser mor gyfeillgar, ni allaf ddiolch digon iddyn nhw.”\nDywedodd yr Aelod o'r Bwrdd Gweithredol, y Cynghorydd Glynog Davies: “Mae'n hyfryd clywed adborth mor dda gan weithwyr allweddol sy'n gallu parhau â'u gwaith hanfodol gan wybod bod eu plant yn ddiogel ac yn derbyn gofal.\n“Mae hi yr un mor bwysig bod ein plant yn teimlo'n hapus ac yn ddiogel yn ystod y cyfnod ansicr iawn hwn, ac mae'r staff yn y canolfannau yn gwneud gwaith arbennig. Hoffwn longyfarch yr holl staff a diolch iddynt am eu holl waith caled.”


Ble I Brynu CrazyBulk D-Bal - Best Dianabol Steroid Amgen Yn Sir Fynwy Cymru - TheDianabol\nBle I Brynu CrazyBulk D-Bal – Best Dianabol Steroid Amgen Yn Sir Fynwy Cymru\nHome » Review » dianabol » Ble I Brynu CrazyBulk D-Bal – Best Dianabol Steroid Amgen Yn Sir Fynwy Cymru\nYdych chi wedi ceisio cael steroid llafar er mwyn gwella eich ennill cyhyrau? Os, wrth gwrs, yna rydych yn fwyaf tebygol yn deall y gall steroid hefyd sbarduno effeithiau andwyol. Ble i Brynu CrazyBulk D-Bal – B\nYdych chi wedi ceisio cael steroid llafar er mwyn gwella eich ennill cyhyrau? Os, wrth gwrs, yna rydych yn fwyaf tebygol yn deall y gall steroid hefyd sbarduno effeithiau andwyol. Ble i Brynu CrazyBulk D-Bal – Best Dianabol steroid Amgen Yn Sir Fynwy Cymru. D-BAL yn atodiad D-Bol ail sydd â’r un mor effeithiol gyda llawer llai o sgîl-effeithiau.\nMae’r cynnyrch hwn ymhlith y steroid deintyddol llwyddiannus yn y farchnad. Serch hynny, ni allwch ymddangos i gael gwared ar y chancesof cael effeithiau negyddol ag ef. Yn ail ac yn ddiogel, atodiad di-steroidal yw’r ymateb a D-Bal Dianabol ymhlith yr enw brand gorau a gafodd yn y diwydiant heddiw.\nParhau i ddarllen a dysgu pam dylech ddewis D-Bal Dianabol fel eich cydymaith atodiad ar gyfer eich beic swmp nesaf.\n1.7 Ble i Brynu D-BAL Dianabol yn Sir Fynwy Nghymru?\nD-BAL (a elwid gynt yn Dianabol) yn enw masnach ar gyfer steroid anabolig androgenig enw Methandrosternolone, ac mae’n un o’r llwyddiannus ac yn dibynnu ar y math o steroid ar gyfer y gymuned adeiladu corff.\nMae ei statws androgenic yn gymedrol ond ei ddeall am ei sgôr anabolig hynod o bwerus. D-BAL cyflenwi hanner oes o tua 5-6 awr, yn dibynnu ar sut yn union y mae unigolyn metabolizes hynny.\nhormon yn effeithio Methandrostenolone eich synthesis protein a glycogenolysis i roi hwb, sy’n gwneud i fyny at enillion gwell a chryfder aruthrol.\nMae gan y cynnyrch ei amheuwyr iawn ei hun, gan ddweud nad oes tystiolaeth ar ei gwir effeithiau ar hypertroffedd feinwe gyhyrol neu berfformiad athletaidd. Mewn 50 mlynedd o ymchwil, arbenigwyr yn dod i’r casgliad y glynu wrth y manteision o gymryd steroidau Dianabol ar gyfer amcanion bodybuilding.\nEr y gallai steroid Dianabol yn ymddangos i fod yn ateb calonogol i’ch problemau cyhyrau sy’n datblygu, ond ni fydd pawb yn sicr yn profi deilliannau rhagorol.\nFel unrhyw feddyginiaethau / atchwanegiadau traddodiadol neu draddodiadol, gall cymryd Dianabol activate ymatebion corff anffafriol a hyd yn oed fwy o unigolion wedi delio gydag effeithiau andwyol wahanol mewn gwirionedd.\nMae rhai o’r sgîl-effeithiau adroddwyd cynnwys gynecomastia, cadw dŵr, pwysedd gwaed uchel, lefelau uchel o golesterol drwg, graddau isel o golesterol rhagorol, atal testosterone, atroffi y ceilliau a gwenwyn afu.\nGyda’r sgîl-effeithiau hyn mewn golwg, efallai y byddwch yn gofyn am eich own– oes gennyf amryw o ddewisiadau eraill i gael eiddo cyhyrau adeilad Dianabol heb achosi unrhyw fath o sgîl-effeithiau annymunol?\nD-BAL yn eiddo a’i ddosbarthu gan Crazy Swmp, cwmni atodiad maeth chwaraeon a roddodd atchwanegiadau poblogaidd megis Clên-B, Paravar, Winsol, Anadrole a sawl un arall i chi.\nA enwyd yn flaenorol Dianobal Elite Series , D-BAL cael ei ddatblygu i’ch helpu i gaffael màs meinwe cyhyrau enfawr tra’n gwella eich gallu stamina llawn. Ble i Brynu CrazyBulk D-Bal – Best Dianabol steroid Amgen Yn Sir Fynwy Cymru. Yn wahanol i steroid llafar cyffredin, D-Balis yn ddewis di-steroidal effeithiol i Methandrosteonolone. Mae ganddo’r un peth iawn o eiddo grymus gyda llawer llai o risg o effeithiau andwyol.\nD-BAL sbarduno eich corff gyda awyrgylch anabolig egnïol, a oedd yn yr un modd yn achosi cynnydd cadw nitrogen yn eich meinweoedd meinwe cyhyrau. Mae hyn yn dod am gwell synthesis protein iach sy’n cynnwys mewn cael màs cyhyr caled a naturiol.\nNid yw hyn cynnyrch yn megis y steroid llafar cyffredin eich bod yn gyffredin yn gweld yn y farchnad. Mae’n fformiwla amgen i’r steroidau sy’n darparu llai o berygl o effeithiau andwyol.\nYn union sut? Ers D-BAL yn cynnwys 100% gynhwysion pur a phob-naturiol. Mae rhai o’r asiantau manwl a anhysbys cynnwys yn yr atodiad hwn yn cynnwys asidau amino hanfodol L-isoleucine, L-valine, llaeth tor, L-Leucine a DHEA.\nYn anffodus, gall CrazyBulk jyst nodi’r cynhwysion uchod i chi. cynhwysion eraill yn cael eu cuddio gan y cyhoedd i ddiogelu ei fformiwla o’i gystadleuwyr. Ble i Brynu CrazyBulk D-Bal – Best Dianabol steroid Amgen Yn Sir Fynwy Cymru. Anyhow ydych yn edrych arno, D-Bal Dianabol yn dal i fod yn frand barchus ymhlith amrywiaeth o atchwanegiadau Dianabol yn y farchnad.\nMae’r atodiad hwn yn fformiwla sy’n gweithredu cyflym-a fydd yn syth yn datblygu gosodiad anabolig a fydd yn sicr o sbarduno gwelliant ar synthesis protein iach cyffredinol eich cyhyrau yn.\nBydd Dianabol yn sicr yn codi eich stamina, stamina a phŵer meinwe gyhyrol drwy ei fformiwla asid amino pwerus. L-isoleucine cael ei gydnabod i helpu i dyfu a màs cyhyr atgyweirio drwy gydol workouts, sef y rheswm hwn gadwyn asid amino yn cael ei bron yn bodoli yn y rhan fwyaf o weithgareddau chwaraeon eitemau faeth.\nL-valine yn BCAA tra colostrwm yn un mwy o gyhyrau cynrychiolydd datblygu màs a fydd yn sicr yn atodi eich gwelliannau dimensiwn caledwch a cyhyrau. DHEA Gelwir hyn yn atgyfnerthu arholiad.\nGyda fformiwla effeithiol brand hwn, mae’n dynwared bod Methandrostenolone steroid, sy’n cynnig amgylchedd anabolig egniol iawn i chi heb y bygythiad o sgîl-effeithiau.\nErs ysgrifennu hwn, nid oes unrhyw effeithiau negyddol a gydnabyddir ar gyfer brand hwn ar-lein. bodybuilders di-ri ar hyn o bryd yn ymddiried arian atodiad hwn ar gyfer eu cylchoedd swmp a stamina.\nYn wahanol i nifer o steroidau eraill sy’n cael eu hadwerthu lein, D-BAL yn 100% gyfreithlon, yn ddiogel ac yn un o’r opsiwn gorau i steroidau anabolig pur.\nRheswm ychwanegol i roi cynnig ar D-BAL yw bod, mae’n cael ei gadarnhau i fod yn ddi-risg ar gyfer pwysedd gwaed uchel gan nad yw’n achosi unrhyw fath o afreoleidd-dra pwysedd gwaed uchel y mae llawer o steroidau anabolig yn aml yn sbarduno.\nYn olaf, ond nid y lleiaf, oherwydd bod yr eitem hon yn atodiad i gyd-naturiol, ni fydd yn brifo eich afu neu eich arennau.\nFodd bynnag, o ystyried bod y rhan fwyaf ohonom yn cael gwahanol ymatebion i atchwanegiadau, argymhellir eich bod yn ymgynghori â’ch eich hyfforddwr ffitrwydd meddygol proffesiynol neu yn gyntaf os ydych yn wir angen y math hwn o atchwanegiadau yn y lle cyntaf.\nAr gyfer canlyniadau gorau, defnydd am o leiaf 2 fis. cyfnod ymarfer a awgrymir yn 2 fis ar, a 1.5 wythnos i ffwrdd. D-Bal Dianabol yw 25mg fesul dogn.\nD-BAL yw un o’r gwahanol steroid anabolig Dianabol gorau allan yno heddiw. Ble i Brynu CrazyBulk D-Bal – Best Dianabol steroid Amgen Yn Sir Fynwy Cymru . Mae pob effeithiolrwydd D-Bal steroid geneuol eto effeithiau andwyol bellach yn ddichonadwy gyda’r cynnyrch hwn.\nOs ydych am gael enillion mawr a hwb caledwch rhagorol, yr enw brand yn un o’r gorau amgen D-Bal i maes ‘na. Byd Gwaith, nid oes ganddo effeithiau negyddol, nid unrhyw fath o brif gwyno ar-lein.\nD-BAL oes na ar gael yn rhwydd ar unrhyw fath o allfeydd trydan weithgareddau chwaraeon rhanbarthol maeth yn eich ardal chi, nac mewn unrhyw fath o ar y gwerthwyr atodiad ffitrwydd y rhyngrwyd. Gallai hyn enw brand ond yn cael eu prynu yn uniongyrchol drwy ei brif wefan.\nPrevious Previous post: Pērkot D-Bal (Dianabol) Gulbenes Latvijā – CrazyBulk D-Bal Best Dianabol Alternatīva Papildinājums Review\nNext Next post: Oferta Huánuco Perú CrazyBulk D-Bal Limited: Dianabol Esteroides Alternativo En Venta En Huánuco Perú


Eze 40 | CYM | STEP | Roedd hi'n ddechrau'r flwyddyn, ddau ddeg pum mlynedd ar ôl i ni gael ein cymryd yn gaeth i Babilon, ar y degfed diwrnod o'r mis cyntaf. (Sef un deg pedair blynedd ar ôl i ddinas Jerwsalem gael ei dinistrio). Roedd dylanwad yr Arglwydd arna i, a dyma fe'n mynd â fi i wlad Israel.\nGweledigaeth y Deml Newydd a\nEseciel yn mynd i Jerwsalem\n1Roedd hi'n ddechrau'r flwyddyn, ddau ddeg pum mlynedd ar ôl i ni gael ein cymryd yn gaeth i Babilon, ar y degfed diwrnod o'r mis cyntaf. ▼\n▼40:1 degfed diwrnod o'r mis cyntaf Ebrill 19, 573 CC mae'n debyg\n(Sef un deg pedair blynedd ar ôl i ddinas Jerwsalem gael ei dinistrio). Roedd dylanwad yr Arglwydd arna i, a dyma fe'n mynd â fi i wlad Israel. 2Aeth â fi yno mewn gweledigaeth a'm gosod ar ben mynydd uchel iawn. c Roedd adeiladau i'w gweld i gyfeiriad y de, tebyg i ddinas. 3Dyma fe'n mynd â fi yno; ac yno'n sefyll o flaen giât y ddinas roedd dyn oedd yn ddisglair fel pres. Roedd ganddo dâp mesur a ffon fesur yn ei law. 4Dwedodd wrtho i, “Ddyn, edrych yn ofalus a gwrando'n astud. Dw i eisiau i ti sylwi'n fanwl ar bopeth dw i'n ddangos i ti. Dyna pam mae Duw wedi dod â ti yma. Rwyt i fynd yn ôl a dweud wrth bobl Israel am bopeth rwyt ti wedi ei weld.”\n5Roedd wal o gwmpas adeiladau'r deml. Roedd ffon fesur tua tri metr o hyd yn llaw y dyn. Roedd y wal yn dri metr o drwch a tri metr o uchder.\nY Giât Allanol i'r Dwyrain\n6Yna aeth at y giât oedd yn wynebu'r dwyrain. Dringodd i fyny'r grisiau a mesur y trothwy allanol. Roedd yn dri metr o ddyfnder. 7Roedd cilfachau i'r gwarchodwyr bob ochr i'r fynedfa – pob un yn dri metr sgwâr, gyda wal dau fetr a hanner rhyngddyn nhw. Roedd trothwy mewnol y fynedfa i'r ystafell gyntedd o flaen cwrt y deml yn dri metr o ddyfnder. 8Yna mesurodd yr ystafell gyntedd. 9Roedd yn bedwar metr o hyd, gyda colofnau oedd yn fetr o drwch. Roedd y cyntedd hwn yn wynebu cwrt y deml. 10Roedd tair cilfach bob ochr i'r fynedfa, sef y giât ddwyreiniol. Roedden nhw i gyd yr un faint, a'r waliau rhyngddyn nhw yn mesur yr un faint. 11Roedd lled y fynedfa yn bum metr a chwarter, a'i hyd bron yn saith metr. 12Roedd wal fach hanner metr o daldra o flaen pob un o'r cilfachau, a'r cilfachau eu hunain yn dri metr sgwâr. 13Yna mesurodd led y fynedfa o'r to uwchben wal gefn un gilfach i'r to uwchben wal gefn y gilfach gyferbyn â hi. Roedd yn un deg tri metr. 14Mesurodd y colofnau i gyd (o du blaen y fynedfa i gwrt y deml), ac roedden nhw'n dri deg un metr a hanner o uchder. 15Mesurodd y pellter o du blaen y fynedfa i du blaen yr ystafell gyntedd fewnol. Roedd yn ddau ddeg chwech metr. 16Roedd yna ffenestri cul yn waliau cilfachau'r gwarchodwyr ac o gwmpas yr ystafell gyntedd. Ac roedd y colofnau wedi eu haddurno gyda coed palmwydd.\nY Cwrt Allanol\n17Yna aeth â fi allan i gwrt allanol y deml. Roedd yna bafin o gwmpas yr iard, a tri deg o ystafelloedd o gwmpas y pafin. 18Roedd y pafin yn cysylltu'r giatiau, ac roedd yr un lled a'r giatiau eu hunain. Dyma'r pafin isaf. 19Yna dyma fe'n mesur y pellter rhwng y tu mewn i'r giât isaf a tu blaen yr iard fewnol. Roedd yn bum deg dau metr a hanner.\nGiât y Gogledd\nAeth â fi wedyn o'r ochr ddwyreiniol i'r ochr ogleddol. 20Mesurodd hyd a lled y fynedfa i'r iard allanol sy'n wynebu'r gogledd. 21Roedd y cilfachau (tair bob ochr), y colofnau a'r ystafell gyntedd yr un fath â'r giât gyntaf: dau ddeg chwech metr o hyd ac un deg tri metr o led. 22Roedd y ffenestri, yr ystafell gyntedd a'r coed palmwydd yr un fath ag yn y giât ddwyreiniol. Roedd saith gris i fyny at y giât ac roedd ystafell gyntedd ar yr ochr fewnol. 23Roedd giât arall i'r iard fewnol gyferbyn a'r fynedfa ar yr ochr ogleddol, fel gyda'r fynedfa ddwyreiniol. Mesurodd y pellter o'r naill i'r llall ac roedd yn bum deg dau metr a hanner.\nGiât y De\n24Yna aeth â fi i'r ochr ddeheuol. Mesurodd y colofnau a'r cilfachau ar y giât ddeheuol ac roedden nhw yr un faint a'r lleill. 25Roedd y ffenestri yno a'r ffenestri yn yr ystafell gyntedd yr un fath â'r lleill, ac roedd hyd a lled y fynedfa yr un fath hefyd, sef dau ddeg chwech metr wrth un deg tri metr. 26Roedd saith gris yn mynd i fyny at y giât, ac roedd ystafell gyntedd ar yr ochr fewnol. Ac roedd coed palmwydd ar y colofnau, un bob ochr. 27Roedd giât i'r iard fewnol yn wynebu'r de hefyd. Mesurodd y pellter o un giât i'r llall, ac roedd yn bum deg dau metr a hanner.\nTair Giât yr Iard Fewnol\n28Yna aeth â fi i'r iard fewnol drwy'r giât ddeheuol. Mesurodd y fynedfa, ac roedd yr un faint â'r lleill. 29Roedd y cilfachau, y colofnau a'r ystafell gyntedd yr un faint â'r lleill; roedd ei ffenestri'r un fath; ac roedd yn mesur dau ddeg chwech metr wrth un deg tri metr. 30Roedd cynteddau o'i chwmpas, yn un deg tri metr o hyd a dau fetr a hanner o led. 31Roedd yr ystafell gyntedd yn wynebu'r iard allanol. Roedd coed palmwydd ar ei cholofnau. Roedd wyth gris i fyny at y giât.\n32Yna aeth â fi i ochr ddwyreiniol yr iard fewnol. Mesurodd y fynedfa, ac roedd yr un faint â'r lleill. 33Roedd y cilfachau, y colofnau a'r ystafell gyntedd yr un faint â'r lleill; roedd ei ffenestri'r un fath; ac roedd yn ddau ddeg chwech metr wrth un deg tri metr. 34Roedd yr ystafell gyntedd yn wynebu'r iard allanol. Roedd coed palmwydd ar ei cholofnau. Roedd wyth gris i fyny at y giât.\n35Yna aeth â fi at y giât ogleddol, a'i mesur. Roedd yr un faint â'r lleill – 36y cilfachau, y colofnau a'r ystafell gyntedd; roedd ei ffenestri'r un fath; ac roedd yn mesur dau ddeg chwech metr wrth un deg tri metr. 37Roedd yr ystafell gyntedd yn wynebu'r iard allanol. Roedd coed palmwydd ar ei cholofnau. Roedd wyth gris i fyny at y giât.\nYstafelloedd lle roedd yr Offeiriaid yn gweithio\n38Roedd drws i mewn i ystafell arall wrth ymyl ystafell y cyntedd. Dyma lle roedd yr offrymau i'w llosgi yn cael eu golchi. 39Yn ystafell gyntedd y fynedfa roedd dau fwrdd bob ochr, lle roedd yr anifeiliaid ar gyfer y gwahanol offrymau yn cael eu lladd – yr offrwm i'w losgi, yr offrwm i lanhau o bechod, a'r offrwm i gyfaddef bai. 40Roedd byrddau tu allan i'r ystafell gyntedd hefyd, dau bob ochr i'r grisiau sy'n mynd at fynedfa'r gogledd. 41Felly roedd wyth bwrdd i gyd – pedwar y tu allan i'r fynedfa a pedwar y tu mewn – lle roedd yr anifeiliaid i'w haberthu yn cael eu lladd. 42Roedd y pedwar bwrdd ar gyfer yr offrymau i'w llosgi wedi eu cerfio o garreg. Roedden nhw tua wyth deg centimetr sgwâr, a hanner can centimetr o uchder. Roedd yr offer oedd yn cael ei ddefnyddio i ladd yr anifeiliaid yn cael eu hongian ar 43fachau 75 milimetr o hyd oedd ar y waliau o gwmpas. Roedd cyrff yr anifeiliaid oedd i'w haberthu i'w gosod ar y byrddau.\n44Y tu allan i'r giât yn yr iard fewnol roedd dwy ystafell – un wrth ochr y giât ogleddol yn wynebu'r de, a'r llall wrth ochr y giât ddeheuol yn wynebu'r gogledd. 45A dyma'r dyn yn dweud wrtho i, “Ystafell yr offeiriaid sy'n gofalu am y deml ydy'r un sy'n wynebu'r de, 46ac ystafell yr offeiriaid sy'n gofalu am yr allor ydy'r un sy'n wynebu'r gogledd. Disgynyddion Sadoc ydy'r dynion yma, sef yr unig rai o ddisgynyddion Lefi sy'n cael mynd yn agos at yr Arglwydd i'w wasanaethu e.”\n47Yna mesurodd yr iard. Roedd yn bum deg dau metr a hanner sgwâr, gyda'r allor yn sefyll o flaen y deml.\nAdeilad Canolog y Deml\n48Aeth â fi at gyntedd y deml ei hun a mesur ei dwy golofn. Roedden nhw tua dau fetr a hanner sgwâr. Roedd y giât yn saith metr o led a'r waliau bob ochr yn fetr a hanner o drwch. 49Roedd hyd y cyntedd yn ddeg metr a hanner a'i led yn bum metr a thri chwarter, gyda deg gris yn mynd i fyny ato a colofnau bob ochr.


Gwasanaeth Cefnogaeth Tai | Ynys Môn\nYn helpu i atal digartrefedd.\nGallwch naill ai cyfeirio eich hun neu roi eich caniatâd i rywun arall wneud cyfeiriad ar eich rhan. Gallwch ofyn am ffurflen gyfeirio drwy:\nGysylltu gyda Gwasanaethau Cwsmer ar 01248 752200; neu\nFfoniwch y Gwasanaeth Cefnogaeth Tai yn uniongyrchol ar 01407 765912; neu\nAnfon ebost i cefnogaethtai@ynysmon.gov.uk\nOs ydych eisiau’r wybodaeth yma mewn fformat neu iaith wahanol, gadewch i ni wybod os gwelwch yn dda, ac fe fyddwn yn gwneud ein gorau i sicrhau hynny i chi.\nGwasanaeth Cefnogi Tai - Llawlyfr i Ddefnyddwyr Gwasanaeth\nDiweddariad diwethaf: 10 Medi 2013 Rhowch adborth ar y dudalen hon


Comisiynydd y Gymraeg - Economi\nHafan > Polisi, ymchwil a data > Dylanwadu ar bolisi > Economi\nCyflwyniad i faes datblygu economaidd\nMae polisi datblygu economaidd yn flaenoriaeth uchel iawn i bob haen o lywodraeth yng Nghymru a’r DU. Gall y maes hwn gynnwys ystod eang o weithgareddau i wella lles pobl – nid yn unig i gynyddu incwm ond hefyd i gryfhau rhyddid cymdeithasol, gwleidyddol a diwylliannol. Fodd bynnag, yn ein gwaith yn y maes hwn rydym yn canolbwyntio’n bennaf ar agweddau megis cyflogaeth, entrepreneuriaeth a seilwaith. Mae materion perthnasol eraill megis cynllunio, iechyd ac addysg hefyd yn derbyn sylw fel meysydd polisi ynddynt eu hunan.\nDros y blynyddoedd mae llawer o bobl wedi dadlau bod yna gysylltiad allweddol rhwng datblygiad economaidd a ffyniant y Gymraeg (gweler, er enghraifft Adroddiad y Grŵp Gorchwyl a Gorffen ar yr Iaith Gymraeg a Datblygu Economaidd, ac Adroddiad y Gweithgor ar yr Iaith Gymraeg a Llywodraeth Leol Iaith, Gwaith a Gwasanaethau Dwyieithog).\nAr un llaw, mae ystod o ffactorau economaidd megis cyfleodd cyflogaeth ac argaeledd tai yn debygol o ddylanwadu ar gynaladwyedd cymunedau Cymraeg eu hiaith. Yn benodol, ceir pryderon y gall y ffactorau hyn sbarduno allfudo o’r cymunedau Cymraeg, yn enwedig gan bobl ifanc.\nAr y llaw arall, gall y Gymraeg fod o fudd i’r economi hefyd, er enghraifft fel arf marchnata neu sgil gwerthfawr yn y gweithle. Yn hyn o beth, mae sail i dybio bod galw am y sgiliau Cymraeg yn y sector gyhoeddus wedi cynyddu ers i’r Comisiynydd osod safonau’r Gymraeg ar y sefydliadau cyntaf yn 2015.\nMae Llywodraeth Cymru yn cydnabod pwysigrwydd y cysylltiad rhwng yr iaith ac economi (yn ddiweddaraf oll yn ei Strategaeth Cymraeg 2050). Fodd bynnag, nid yw datganiadau polisi lefel uchel yn mynd po tro ochr yn ochr â chamau gweithredu ymarferol. Hefyd, mae diffyg data yn y maes cymhleth hwn yn aml yn rhwystro llunio ymyriadau polisi effeithiol.\nDefnyddiwn y cyfleodd sy’n codi er mwyn amlygu gwerth economaidd y Gymraeg. Er enghraifft, cyflwynom dystiolaeth i ymgynghoriad gan Bwyllgor yr Economi, Seilwaith a Sgiliau ‘Gwerthu Cymru i'r Byd’ (Hydref 2017). Codom hefyd bwyntiau tebyg yn ein hymateb i gynigion Llywodraeth Cymru i ddiwygio’r drefn cefnogaeth ariannol i sector amaeth yng Nghymru. Wrth i ni gyflwyno’ dadleuon hyn, gweithiwn yn agos gyda’n cydweithwyr yn y Tîm Hybu sy’n ymgysylltu gyda sefydliadau yn y sector breifat a’r sector wirfoddol.\nGellir canfod rhai o’n dadleuon eangach am effaith economi ar y Gymraeg yn ein hymateb i ymchwiliad y Pwyllgor Cydraddoldeb, Llywodraeth Leol a Chymunedau i dlodi yng Nghymru (Hydref 2017). Yn ddiweddarach, ymgysylltom hefyd gyda Chomisiwn Gwaith Teg er mwyn sicrhau bod y Gymraeg yn cael ei hystyried wrth i’r Comisiwn ddatblygu ei waith.


Gwybodaeth am y gadwyn fwyd | Asiantaeth Safonau Bwyd\nMae deddfwriaeth hylendid bwyd yr UE yn mynnu bod yn rhaid i weithredwyr lladd-dai ofyn am, derbyn, gwirio a gweithredu ar wybodaeth am y gadwyn fwyd (food chain information neu FCI) ar gyfer pob anifail a gaiff ei anfon i'w ladd a'i fwyta gan bobl.\nMae gwybodaeth am y gadwyn fwyd (FCI) yn cyfrannu at systemau rheoli diogelwch bwyd seiliedig ar HACCP gweithredwyr lladd-dai, a hynny drwy ddarparu gwybodaeth am anifeiliaid a gyflwynir i'w lladd. Bydd llawer o weithredwyr busnesau bwyd eisoes yn gofyn am yr wybodaeth hon gan gyflenwyr eu da byw fel rhan o'u perthynas fasnachol â nhw, ac felly nid oes llawer mwy gan y bobl hyn i'w wneud i gydymffurfio.\nDefnyddir FCI gan yr ASB mewn ffatrïoedd i lywio penderfyniadau ynghylch cig a gellir ei defnyddio i bennu gweithdrefnau arolygu ar gyfer anifeiliaid a grwpiau o anifeiliaid.\nGwybodaeth am y gadwyn fwyd a cheffylau i’w lladd a’u bwyta gan bobl\nMae cynnig a ymgynghorwyd arno yn 2014 wedi arwain at ofyniad newydd, sef bod yn rhaid defnyddio dogfen gwybodaeth am fwyd fodel ar gyfer ceffylau, merlod ac asynnod (mae’r anifeiliaid hyn oll yn perthyn i deulu’r ceffyl, neu yn Saesneg, maent oll yn anifeiliaid ‘equine’) i ddarparu gwybodaeth berthnasol i weithredwyr busnesau bwyd mewn lladd-dai.\nGwybodaeth am y Gadwyn Fwyd ar gyfer dofednod\nErs mis Ionawr 2006, mae'n ofynnol bod Gwybodaeth am y Gadwyn Fwyd (FCI) yn cael ei darparu ar gyfer dofednod i'w bwyta gan bobl.


Opinion sought on post-16 school/college transport options | Merthyr Tydfil County Borough Council\nNewyddion a Digwyddiadau » Newyddion Diweddaraf » Ceisio barn am opsiynau trafnidiaeth ysgol/coleg ôl-16\nMae Cyngor Bwrdeistref Sirol Merthyr Tudful yn ceisio cael barn y cyhoedd am ei gynlluniau i newid darpariaeth trafnidiaeth gyfredol ar gyfer myfyrwyr dros 16 mlwydd oed.\nAr hyn o bryd caiff disgyblion eu trawsgludo i’r ysgolion / colegau canlynol: Coleg Y Cymoedd (Aberdâr, Ystrad Mynach a Nantgarw), Coleg Pen-y-bont, Y Coleg Merthyr Tudful, Ysgol Gyfun Rhydywaun, Ysgol Lewis Pengam, Ysgol Gyfun Lewis i Ferched, Ysgol Gyfun Cwm Rhymni, Ysgol yr Eglwys yng Nghymru Ioan Fedyddiwr ac Ysgol Gatholig Cardinal Newman.\nNid oes unrhyw ddyletswydd statudol ar yr awdurdod i ddarparu trafnidiaeth am ddim i’r grŵp oedran hwn, ac mae’n costio £189,751 yn flynyddol ar hyn o bryd. Â’r Cyngor yn gorfod dod o hyd i arbedion gwerth £8.8 miliwn dros y ddwy flynedd nesaf, mae nifer o opsiynau’n cael eu hystyried ar gyfer dyfodol y gwasanaeth. Sef:\nCadw pethau fel y maent, heb unrhyw arbedion yn cael eu gwneud.\nSymleiddio’r gwasanaeth drwy ddarparu trafnidiaeth am ddim i Goleg Merthyr Tudful neu i’r ysgolion agosaf mwyaf addas sy’n parhau i ddarparu chweched dosbarth, gan arwain at arbedion o 41%.\nSymleiddio’r gwasanaeth drwy ddarparu trafnidiaeth am ddim i’r lleoedd canlynol yn unig: Coleg Merthyr Tudful, Ysgol Gyfun Rhydywaun, Ysgol Gatholig Cardinal Newman ac Ysgol yr Eglwys yng Nghymru Ioan Fedyddiwr, gan arwain at arbedion o 41%.\nCadw’r gwasanaeth a throsglwyddo’r costau i’r disgyblion.\nCael gwared ar y gwasanaeth yn gyfan gwbl.\n“Mae darparu trafnidiaeth ôl-16 am ddim yn wasanaeth yn ôl disgresiwn” dywedodd y Cynghorydd Lisa Mytton, Aelod Cabinet dros Ddysgu, Cyngor Bwrdeistref Sirol Merthyr Tudful. “ Nid oes unrhyw ddyletswydd statudol arnom i ddarparu trafnidiaeth am ddim i unrhyw fyfyrwyr ôl-16 sy’n parhau â’u hastudiaethau mewn addysg brif ffrwd, addysg bellach neu hyfforddiant – boed hynny y tu fewn i’r fwrdeistref sirol neu y tu allan iddi.\n“O ganlyniad i fesurau llymder cyfredol, rydym wedi gweld gostyngiad i’r gyllideb graidd ar gyfer 2018/19, gyda thoriadau pellach i’w disgwyl yn ystod y blynyddoedd a ddaw. Ystyr hyn, yn anffodus – yw ein bod ni’n gorfod edrych ar bob modd posibl o wario llai o arian.”\nMae Polisi Trafnidiaeth o’r Cartref i’r Ysgol y Cyngor 2017/18 yn datgan y gallai myfyrwyr 16, 17 neu 18 oed ar 1 Medi, ac sy’n mynychu cwrs cyntaf o astudiaeth llawn amser mewn coleg/ ysgol fod â’r hawl i deithio am ddim os oes raid iddyn nhw deithio o leiaf tair milltir ym mhob cyfeiriad, a’r lleoliad fyddai’r darparydd ôl-16 priodol agosaf.\nGofynnir i fyfyrwyr, rhieni/gofalwyr, ysgolion/colegau, preswylwyr Merthyr Tudful a rhanddeiliaid eraill rannu eu safbwyntiau am yr opsiynau mewn ymarfer ymgynghorol helaeth sy’n cynnwys holiadur ar-lein a chyfres o ddigwyddiadau galw heibio a gynhelir ledled y fwrdeistref sirol.\nBydd y cyfnod ymgynghori yn rhedeg am 12 wythnos o 22 Ionawr tan 16 Ebrill, 2018.\nMae dyddiadau’r digwyddiadau galw heibio ymgynghorol fel a ganlyn:\nColeg Merthyr Tudful ar 31 Ionawr o 4pm – 7pm\nClwb Rygbi Bedlinog ar 28 Chwefror 0 4pm – 7pm\nTheatr Soar ar 22 Mawrth o 4pm – 7pm\nGofynnir i ysgolion uwchradd gyfrannu barn disgyblion hefyd drwy gyfrwng cynghorau ysgol neu fforwm arall priodol.\nCaiff yr holl randdeiliaid gyfrannu at yr ymgynghoriad ar-lein drwy hyb Ymgynghoriad Cwm Taf ar www.cwmtafhub.co.uk a www.merthyr.gov.uk Neu gellir cael copïau papur oddi wrth corporatecommunications@merthyr.gov.uk


Pecyn Caled Queen Maint sigarennau gyda cyffyrddol Ink Gwneuthurwr a Cyflenwr - Cynnyrch Custom Cyfanwerthu - Pecynnu Bright\nCartref > cynhyrchion > Blwch sigarennau > Pecyn sigarennau bwrdd papur\npecyn sigarennau gyda cyffyrddol CYNNYRCH inc DISGRIFIAD Eitem Enw: Pecyn sigarét gyda Origin inc cyffyrddol: Manylebau Tsieina: 97mmx243mm Grammage o bwrdd papur: 230gsm trwch y Bwrdd: 315 ± 10 Mico Gwynder o gardfwrdd ar ochr uchaf: ≥90% Argraffu: wrthbwyso / grafur / sidan argraffu / flexo sgrin ac yn y blaen ....\nPecyn sigarennau Gyda cyffyrddol Ink\nEnw'r eitem: pecyn sigarét gyda inc cyffyrddol\nGrammage o bwrdd papur: 230gsm\ntrwch y Bwrdd: 315 ± 10 Mico\nGwynder o gardfwrdd ar ochr uchaf: ≥90%\nArgraffu: wrthbwyso / grafur / sidan printio sgrin / flexo etc.\ninc cyffyrddol: drwy argraffu sgrin neu grafur\nAr ôl-argraffu broses: lamineiddio, marw torri & boglynnu\ninc cyffyrddol yn dechnoleg argraffu trin yn arbennig sy'n gwneud y inc argraffu (fel arfer mewn lliw tryloyw) effaith weledol 3D. Mae'r inc yn llawer mwy trwchus na'r inc rheolaidd ac yn rhoi effaith debyg i embossment. Y dyddiau hyn, inc cyffyrddol yn fwy ac yn fwy cyfarwydd i sigaréts premiwm.\nArweiniol amser: destun i archebu swm a chadarnhad gorchymyn amser\nCynhwysedd: tua 50 miliwn darn y mis\nTelerau talu: T / T & L / C\nErbyn cartonau / gan baledi yn ôl cyfarwyddyd cwsmeriaid\nMae tua 2.7 miliwn o ddarnau i gael eu llwytho i mewn i un cynhwysydd 20 troedfedd.\nYn awr, yn cymryd camau i cyfanwerthu maint frenhines arferiad sigarét pecyn caled gyda inc cyffyrddol ar werth gan ein ffatri. Fel cynhyrchwr proffesiynol a chyflenwr, byddwn yn cynnig da ar ôl-werthu a darparu gyflym i chi.\nHot Tags: pecyn caled maint frenhines sigarét gyda inc cyffyrddol, gwneuthurwr, cyflenwr, cyfanwerthu, arfer, ar werth\nPetryal Blwch sigarennau Tunplat gyda Argraffu a emb...\nBlwch sigarennau metel gyda Caead hinged\n2.5Y30000 Tynnu asetad i kingsize Filter


Nod y modiwl yma yw rhoi i gyflwyniad i agweddau rhyngddisgyblaethol gwyddor chwaraeon cymhwyso a sut mae theori gellir eu cymhwyso i wella perfformiad athletwyr. Bydd pwyslais ar chwaraeon tîm o fewn y modiwl yma, er y bydd llawer o'r agweddau yn trosglwyddo i chwaraeon unigol a chwaraeon llai draddodiadol.\nBydd cynnwys y modiwl yn ymdrin ag agweddau craidd gwyddor chwaraeon ac yn canolbwyntio ar seicoleg chwaraeon (ee gofynion seicolegol, paratoi, sgiliau ac adfer) a ffisioleg perfformiad (profi ee, monitro athletwyr ac adfer ar hyfforddiant a chystadleuaeth). Bydd darlithoedd yn cyflwyno ac yn datblygu dealltwriaeth o gysyniadau damcaniaethol tra trafodaethau rhyngweithiol a 'myfyrwyr astudiaethau achos y byd go iawn' yn helpu i drosglwyddo'r wybodaeth hon i'r parth ymarferol.\nBydd darlithoedd yn cynnwys cyfleoedd i drafod yng nghyd-destun gwahanol chwaraeon a lleoliadau. Bydd aseiniadau gwaith cartref yn achlysurol i'w gwblhau. Bydd darlithoedd yn cael eu darparu yn Saesneg. Fodd bynnag, bydd cyfleoedd i siarad Cymraeg mewn tasgau grŵp bach. Yn ychwanegol, bydd dau seminar back cyfrwng Cymraeg yn ystod y semester a chyfle i siarad Cymraeg mewn sesiynau tiwtorial opsiynol.\nFydd methiant yn y modiwl yma yn angen ailsefyll yr asesiad a mynychu Wythnos Asesu Atodol (union ddyddiad i'w gadarnhau, ond disgwylir iddo fod yn ail wythnos Gorffennaf 2018).\nEXAM Arholiad ar-lein canol tymor 30\nCOURSEWORK Astudiaeth Achos - Gwyddoniaeth Chwaraeon Gymhwysol 70


meddyg Archives • meddwl.org\nMind Cymru: angen mwy o amser i drafod iechyd meddwl gyda’r meddyg teulu\nCofnodwyd ar Medi 28, 2018 Hydref 28, 2018 gan Meddwl\nMae angen i gleifion iechyd meddwl gael rhagor o amser gyda’u meddyg, yn ôl Mind Cymru.\nCanfu arolwg o 550 o gleifion gan Mind Cymru a’r elusen ymchwil annibynnol, Picker, nad yw apwyntiad 10 munud gyda meddyg teulu yn ddigon.\nCanfu’r arolwg hefyd fod:\n25% yn teimlo nad oedd ganddynt ddigon o amser i siarad am bopeth yr oeddent eisiau yn ystod eu hapwyntiad\nY mwyafrif llethol o apwyntiadau meddygon teulu yn cael eu gwneud dros y ffôn neu wyneb yn wyneb\nByddai’n well gan 52% o’r holl ymatebwyr wneud apwyntiad ar-lein\nWrth geisio gwneud apwyntiad, gofynnwyd i 44% roi rheswm pam fod angen iddynt weld rhywun\nO’r rheiny, nid oedd 75% yn gyfforddus yn dweud ei fod ar gyfer eu hiechyd meddwl\n14% yn poeni am yr hyn y byddai gweithwyr gofal iechyd proffesiynol yn ei feddwl\nPobl ifanc a’r rheiny sy’n dioddef problemau iechyd meddwl difrifol a pharhaus a dderbyniodd y profiadau gwaethaf o ran gofal\nLlai na 50% yn teimlo y gallent drafod eu hiechyd corfforol yr un pryd â’u hiechyd meddwl\nDarllen rhagor : BBC Cymru Fyw a Mind Cymru\nMynd i weld y meddyg am broblem iechyd meddwl : meddwl.org\nSiarad gyda’ch meddyg teulu am iechyd meddwl : Mind Cymru (pdf)\nCofnodwyd ar newyddion\tTagiwyd fel gwasanaethau, meddyg, Mind\tRhowch sylw\n40% o apwyntiadau gyda Meddygon Teulu yn ymwneud ag iechyd meddwl : Mind\nCofnodwyd ar Mehefin 6, 2018 Hydref 28, 2018 gan Meddwl\nMae Meddygon Teulu yng Nghymru yn dweud fod dau ym mhob pump (40%) o’u hapwyntiadau bellach yn ymwneud ag iechyd meddwl, tra bod dros hanner y Meddygon Teulu (58%) yn dweud fod y gyfran o gleifion sydd angen help gyda’u hiechyd meddwl wedi cynyddu yn y 12 mis diwethaf.\nMae Mind Cymru, a gynhaliodd yr arolwg o 100 o Feddygon Teulu yng Nghymru, yn galw am hyfforddiant iechyd meddwl gwell i Feddygon Teulu.\nDarllen rhagor: Mind (Saesneg) a Iechyd Meddwl Cymru\nERTHYGL: Mynd i weld y meddyg am broblem iechyd meddwl\nYmweld â’r feddygfa – David Williams\nCofnodwyd ar Mai 26, 2018 Mai 23, 2018 gan meddwl\nYn ddiweddar, cafwyd nifer o drafodaethau ar Radio Cymru’n ymwneud â iechyd meddwl er mwyn nodi Wythnos Ymwybyddiaeth Iechyd Meddwl. Un o’r pynciau a fu dan sylw oedd profiadau pobl wrth ymweld â meddygfeydd am faterion iechyd meddwl.\nDyma gyfraniad David Williams i’r rhaglen:\nMae ‘na gymaint o iselder a gofid a phryder ar led ar hyn o bryd mae person yn ofnus neu’n araf deg i fynd at feddyg teulu i sôn am ei gyflwr.\nCofnodwyd ar blogiau\tTagiwyd fel DavidRedButton, gorbryder, iselder, meddyg, meddyginiaeth\tRhowch sylw\nMynd i weld y Meddyg Teulu am broblem iechyd meddwl\nCofnodwyd ar Rhagfyr 16, 2017 Ebrill 1, 2020 gan Meddwl\nOs ydych yn gofidio am eich iechyd meddwl, y cam cyntaf i gael help yw dweud hyn wrth eich Meddyg Teulu.\nPryd dylwn i fynd i weld fy Meddyg Teulu?\nGellwch fynd i weld eich Meddyg Teulu unrhyw bryd rydych chi’n teimlo bod arnoch chi angen cymorth gydag unrhyw beth. Felly, os ydych yn teimlo’n isel eich ysbryd, o dan straen, yn methu ymdopi neu hyd yn oed yn clywed neu’n gweld pethau nad ydynt yna, peidiwch ag ofni trefnu apwyntiad.\nCofnodwyd ar erthyglau\tTagiwyd fel cymorth, meddyg\tRhowch sylw


Cyflwynwyd y ddeiseb hon gan Ruth Parker, ar ôl casglu cyfanswm o 250 lofnodion.\n Rydym yn galw ar Gynulliad Cenedlaethol Cymru i annog Llywodraeth Cymru i drwsio ein system gynllunio; mae angen i ddatblygiadau newydd fod yn gynaliadwy.\nCyflwynwyd Deddf Llesiant Cenedlaethau'r Dyfodol (Cymru) 2015 er mwyn atal datblygiadau anghynaliadwy ac er mwyn sicrhau bod cenedlaethau'r dyfodol yn cael cyfle i fwynhau dyfodol rhesymol. Mae cymunedau'n teimlo nad yw polisi nac arfer yn adlewyrchu hyn.